2020 Leta La Nasyon par Prezidan Danny Faure - Speeches - State House Seychelles | Office of the President\n2020 Leta La Nasyon par Prezidan Danny Faure\n20 February 2020 | State House\nLe 20 Fevriye 2020\nFrer ek ser Seselwa, Konpatriot,\nLider Zafer Gouvernman, Manm Lasanble Nasyonal,\nI touzour en plezir pou mon adres zot lo Leta nou Nasyon, sirtou ozordi le 20 Fevriye, dat ki Nasyon Zini in dedye koman Lazournen Mondyal pour Lazistis Sosyal.\nMonn swazi pou delivre mon diskour ozordi akoz sa prensip ki apel lazistis sosyal I a la baz nou progranm devlopman kot pep Seselwa in progrese, in devlope e arive partaz sa prosperite. I reprezant listwar semen ki Sesel in pran e pe kontinyen pran pou gard son pep o sant transformasyon.\nLeta nou nasyon ozordi i rezilta tou sa travay dir ki noun fer ansanm koman en pep dan linite, dan stabilite, e dan lape.\nOzordi, en zenn Seselwa kin konplet son ledikasyon I zwenn lemonn travay e fer son par pou redwi nivo mank lanplwa pou vinn zis 2.54%.\nEn viziter in ariv Sesel, e in al reste dan enn sa 659 pti letablisman touristik ki annan propriyeter antyerman Seselwa, en nivo pli o dan nou listwar.\nEn fermye in leve granmaten, e in fer son par pou ogmant prodiksyon lokal lavyann pork par 12.6% konpare avek 2018.\nEn ners in kit son fanmir pou al pran kar lanwit akoz I konsyan ki I annan son frer ek ser ki bezwen son swen. Son devosyon I senboliz sa kalite sosyete baze lo swen e lanmour ki nou bezwen ranforsi koman en pti pei – e sa lannen nou zwenn ansanm avek larestan lemonn pou onor zot, zot bann ners e bann fanm sarz.\nEn papa in mont kot li, fatige apre en zournen travay, konvenki ki son garson e son fiy I annan en lavenir briyan devan zot; si zot kontinyen aprann, aprann e aprann, e sezi tou loportinite ki Sesel I ofer zot.\nOzordi en keksoz I tre kler. Se zot – pep Seselwa – ki fer leta nou nasyon for. E mon konvenki ki lavenir Sesel I for.\nLannen 2019 in mark lafen en deseni kin vwar Sesel kontinyen lo en semen progre e devlopman. Noun ganny klase koman en pei avek en tre o nivo devlopman imen. Nou lekonomi I an tre bonn sante. Le 27 Out sa lannen, Sesel pou selebre 250 an depi ki bann premye zabitan ti debark lo nou zil. Sa pou en moman istorik e memorab.\nSa lannen I mark komansman en nouvo deseni. Enn kot pei i annan en stratezi e en vizyon ki tre kler. Sa se Vizyon 2033 e nou Stratezi Nasyonal 2019-2023. Sa I rezilta konsiltasyon e partisipasyon sitwayen e tou sekter kle pandan dezan.\nDevlopman i anmenn bokou progre me i osi anmenn avek li bokou defi. Nou reste determinen pou adres bann fleo sosyal, ki poz en defi reel pour progre e devlopman enklisif.\nSa deseni I enn kot nou bezwen konsolid nou progre. Lakle se ki nou reste ini. Annou kontinyen fer progre ansanm. Annou kontinyen batir nou lavenir ansanm.\nPandan sa dernyen trwa zan noun konsantre lo kree bann lenstitisyon nasyonal pou ranforsi nou demokrasi. Anmezir nou ranforsi nou demokrasi, nou bezwen osi ranforsi lakominote.\nBann defi sosyal, defi relasyon, e defi dan lakour i afekte striktir lafanmir e lakominote, ki an retour afekte nou pti nasyon. I enportan pou nou pa les perdi bann valer moral kin ranforsi fabrik nou nasyon e fason ki noun touzour viv antre nou.\nMon reste konvenki ki solisyon pour bann defi ki la sosyete pe fer fas avek i depan lo lafors lafanmir e lo sipor la kominote. En kominote ki for set en kominote kot:\nlespri swen pour enn a lot,\nlespri lapartaz e sipor, e\nlespri solidarite e konpasyon anver kanmarad i vivan.\nOzordi, alor, mon deklar sa nouvo deseni koman en deseni pour renouvelman nou kominote.\nDan sa prosesis renouvelman lakominote, nou tou nou bezwen fer en gran zefor pou regard dan striktir apropriye pour ki i annan medyasyon lo nivo kominote. Sa i fason pou nou rezourd bokou dezakor ant vwazen e manm lakominote. Serten sa dezakor i osi en lobstak pour devlopman dan bann lenfrastriktir neseser ki pou deservi nou kominote.\nNou oule vwar plis progranm ki ganny met an plas dan distrik pou siport devlopman lendividi dan kominote e amelyor lavi sitwayen. Plis progranm vize ver nou bann dimoun aze; vwazinaz; pour bann zanfan e zenn; e progranm pour dimoun avek dezabilite. Tou sa a ganny konsolide avek sipor sosyete sivil.\nPlis progranm e aktivite ki promouvwar e protez nou kiltir, nou lalang Kreol, e nou leritaz. Meyer kordinasyon ant Konsey Nasyonal pour Spor avek Konsey Nasyonal pour Lazenes ki kordin plis aktivite sportif, rekreasyonel, e edikasyonel pour devlopman e lepanouisman nou zenn. I enportan dan devlopman nou distrik ki nou port latansyon a nouvo bezwen e dezir lazenes Seselwa.\nSa lannen, Gouvernman pou double son zefor pou ranforsi bann progranm dan kominote e pou ogmant partisipasyon lo nivo distrik. Lanfaz pou osi ganny mete lo bann progranm ledikasyon ki pou ekip sitwayen avek konpetans pou pli byen zer zot\nlavi e zot lakour. An plis, nou pou amelyor servis ki bann dimoun ki pe viv avek dezabilite i gannyen. Sa i a ed zot zouir en meyer kalite lavi.\nOzordi, mon lans en lapel pour tou lorganizasyon ki travay avek e dan nou kominote pou travay pli pre ansanm pou ranforsi koneksyon e koezyon sosyal.\nNou bezwen kontinyen sa travay pou nou revaloriz e redinamiz nou kiltir, nou bann bon valer koman en nasyon, e pou met lanfaz lo partisipasyon aktiv nou sitwayen dan zot kominote. Renouvelman nou kominote i nesesit ki sitwayen i pran responsabilite pour son kominote e i form parti mekanizm pou pran desizyon lo bann keksoz ki afekte son kominote.\nAlor moman in arive pour sitwayen swazir son Konsey Distrik atraver eleksyon lib.\nRol Konsey Distrik se pou administre bann zafer ki konsern zabitan zot distrik. I pou etablir vizyon pour distrik e pou diriz devlopman dan distrik. Konsey distrik i annan en gran responsabilite pou anmenn dimoun ansanm e diriz sa renouvelman lakominote.\nLalwa ki gouvern Konsey Distrik in antre an fors komansman sa semenn. An linny avek sa lalwa, ki donn responsabilite Prezidan Larepiblik pou anons dat eleksyon pour premye Konsey Distrik, mon annan plezir pou anonse ki eleksyon Konsey Distrik pou ganny fer le 21, 22 e 23 Zanvye 2021.\nLer nou reste ini, nou bouz nou pei devan, e nou anpese ki progre I sap nou. Pour Sesel bouz lo en lot letap kot devlopman i enn ki pli enklisif, nou bezwen fer sir ki nou zanfan i byen ganny okipe.\nLetid ek resers lo Ptit Anfans in prouve ki en zanfan i ganny marke pour leres son lavi par fason ki i grandi ant zour son nesans ziska apepre 5 a 7 an. Alor i enportan ki paran, e bann ki sirvey zanfan, i reste angaze pou asire ki zanfan i grandi dan en pli bon fason posib ki prepar li pour pli tar.\nOzordi, Lazans Proteksyon Sosyal I annan en scheme pour paran ki bezwen lasistans finansyel pour Child Minding ouswa Day Care. Paran I bezwen fer laplikasyon avek Lazans pour Proteksyon Sosyal pou ganny sa lasistans. Si zot kalifye, peyman I ganny fer direkteman avek sa Child Minder ouswa loperater Day Care.\nApartir Avril sa lannen, sa lasistans pou ganny ofer pour tou zanfan. Child Minder ouswa Day Care ki anrezistre pou enform IECD lidantite sa zanfan kin anrezistre, e peyman en sonm SR 750 par zanfan par mwan pou ganny fer otomatikman. Sa I vedir ki I pa pou neseser pour sa paran fer laplikasyon avek Lazans Proteksyon Sosyal. Nou ankouraz paran pou anmenn zot zanfan kot en Child Minder ki anrezistre avek IECD kot nou konnen zanfan pe ganny swen a en standar. Sa I pou osi ede redwir kou Child Minding lo paran avan ki zanfan I annan laz pou al lakres.\nSa lannen I reprezant premye deseni depi ler ki Sesel ti pran en pa tre aktif dan domenn swen e ledikasyon Ptit Anfans. Apre diz an travay e progre, an Novanm 2019, Lenstiti Ptit Anfans in ganny rekonnet par UNESCO. Ozordi, sa Lenstiti I ganny\nklasifye koman en Lenstiti Kategori 2. Sa I vedir ki kad ki Gouvernman in met an plas pour swen e ledikasyon Ptit Anfans I enn ki tre o.\nAn rezilta progre dan sa domenn, Gouvernman I an diskisyon avek UNESCO pou etablir en Sant Kategori 2 isi Sesel pour la rezyon. Gouvernman Lemirat Arab Ini in agree pou donn Sesel en don pou konstrir sa sant. Konstriksyon I ekspekte komanse pli tar sa lannen.\nLedikasyon i en sekter ki kontinyen evolye. Bann zouti laprantisaz i kontinyen sanze, lekspektasyon anplwayer i osi sanze.\nDan mon ladres de zan pase, mon ti koz lo lenportans lotonomi e rann kont koman konponan kle pou asir kalite dan sistenm ledikasyon. Mon kontan pou vwar ki paran pe ralye deryer sa nouvo konsep. Lotonomi lekol i donn pouvwar ladministrasyon lekol, Konsey Lekol, e ansenyan pou kapab organiz zot lekol e priyoritiz zot plan pou siport bezwen zot etidyan dan zot kominote.\nApre bokou analiz e preparasyon, apartir dezyenm term sa lannen tou lekol primer e segonder pou egzers plis lotonomi e plis lotorite pou pran zot prop desizyon. Sistenm gouvernans lekol e striktir zestyon lekol pou kontinyen ganny ranforsi pou amelyor kalite ledikasyon e pli byen reponn a demann sa nouvo letap kot zot pli otononm.\nParey monn dir, I annan en nesesite pour sak partener dan ledikasyon pran zot responsabilite. Bokou konsiltasyon e travay in ganny fer pou prepar en kad ki pou kapab asir sa.\nApartir Me sa lannen, paran, etidyan, ansenyan e ladministrasyon lekol pou sinny en kontra lobligasyon, ki pou fer ki sa kat partener dan ledikasyon ava onor zot lobligasyon. Sa nouvo lapros a fer ki etidyan e ansenyan a travay dan en lanvironnman ki siport laprantisaz, ki a os standar, e amelyor rezilta dan ledikasyon.\nSistenm ledikasyon ki nou annan ozordi i bezwen reflekte bann nouvo konpetans ki lemonn travay i bezwen ozordi e demen. Nouvo lekol teknikal e vokasyonel ki pou ganny batir lo Ile Soleil pou ofer sa servis. Preparasyon sa proze i lo bon semen e nou ekspekte komans konstriksyon lekol sa lannen. Sa lekol pe ganny finanse atraver en don sorti kot Gouvernman Lasinn.\nNou liniversite nasyonal, Liniversite Sesel, pe zwe en gran rol dan devlopman nou resours imen. Pandan sa diz an legzistans, liniversite in donn diplonm plis ki 2000 etidyan ki pe kontribye dan devlopman nou pei.\nEn liniversite i osi annan en rol enportan pou fer resers e siport desizyon ki baze lo levidans. Liniversite Sesel pou apartir 2021 resevwar en don anyel atraver Bidze Nasyonal pou ed li dan prosen letap son devlopman.\nLenstiti Guy Morel i osi annan en rol enportan pou kontinyen donn formasyon neseser pou ogmant kapasite travayer dan sekter piblik e osi dan sekter prive. Gouvernman in deside ki apartir Zanvye 2021, Lenstiti Guy Morel pou osi ganny siporte par en don annyel pour son devlopman.\nDevlopman en pep, dan tou son laspe, son lepanwisman, son byennet, son boner: i depan bokou lo son lasante.\nNou pe kontinyen moderniz nou sistenm lasante, envestir dan nou bann staff medikal, e entrodwir plis swen spesyalize. Depi 2018, nou annan 25 dokter, 2 dantis e 18 “dental therapists” Seselwa kin ganny zot degre. An se moman nou annan 56 etidyan ki pe etidye pou vin dokter oubyen dantis dan douz diferan pei.\nNou pe osi kontinyen envestir dan devlopman profesyonel nou bann ners. Lannen pase, 33 ners in ganny zot degre. Sa lannen, 5 dokter Seselwa pou fini zot letid spesyalize, e lannen prosenn, en lot 5 dokter ankor pou konplet zot spesyalizasyon. Prezans sa bann zenn Seselwa I permet nou servis lasante kontinyen amelyore.\nPar egzanp, ozordi dan “Maxilofacial Surgery Unit” I annan 10 nouvo prosedir ki pe ganny administre par Lazans Swen Lasante ki dan lepase ti pe ganny administre a letranze.\nSa lenvestisman mazer I permet nou amelyor servis, e amelyor swen ki disponib a nou popilasyon. Nou konfidan ki avek lakantite zenn ki pe etidye deza, dan sa prosen deseni nou pou kapab fer bokou plis ankor.\nGouvernman pou osi met plis lekipman spesyalize dan bann sant lasante sa lannen. Sa bann lekipman pou ede tir presyon lo Lopital Sesel e osi permet Lazans Swen Lasante fer plis lo kote prevansyon. Mon pran sa loportinite pou remersi lepep pour zot langazman e lefe ki zot pe pran plis responsabilite pou gard zot an bonn sante.\nApartir Me sa lannen, English River Health Center pou osi fonksyonn koman en ‘night clinic’. Sa I ava amelyor servis pour zabitan ki tonm malad pandan lanwit, e permet younit “Accidents and Emergency” – baze kot Lopital Sesel – pou pran swen avek ka dirzans.\nAn 2017 nou ti vwar en lepidemi Lapest dan la rezyon. An 2018 ti annan en lepidemi Ebola dan Lafrik. Sa lannen, i annan en nouvo lepidemi, Koronavirus. An vi frekans bann lepidemi global e risk ki sa I poze lo nou lasante piblik, Gouvernman in deside akseler demars pou konstrir en Sant Izolasyon.\nMon annan plezir pou anonse ki konstriksyon sa sant pou komanse an Mars sa lannen, kot Lopital Sesel.\nSitiyasyon lakaz dan pei I reste kritik. Malgre ki noun fer bokou, I reste en defi.\nSa lannen, avek en meyer preparasyon e sipor, nou plan se pou delivre 434 kare later dan 13 distrik.\nStatistik sorti Labank Santral I montre ki valer loan lakaz kin ganny prete avek bann labank in ogmant par 20% an 2019 pou ariv 1.77 bilyon Roupi. Sa sif I demontre lenvestisman ki fanmir pe mete dan konstriksyon zot prop lakaz.\nGouvernman in aste 42 apartman avek Fon Pansyon lo Perseverance. 18 apartman pou ganny lwe avek zenn profesyonnel, sirtou bann ki sorti Praslin ek La Digue ki travay Mahe e ki pe rankontre difikilte lozman. 24 apartman pou ganny vann avek dimoun ki napa later ou lakaz.\nApartir Zen sa lannen, Fon Pansyon pou komans en nouvo proze 87 lakaz dan distrik Au Cap ki pou benefisye bann ki napa later ou lakaz.\nAn 2017, mon ti anons en progranm anbisye pou fer 24 lakaz dan 24 distrik dan 24 mwan. Ziska prezan, anba sa proze noun fer alokasyon 234 lakaz; 108 lakaz in fini konplete e pe esper alokasyon; e 225 lakaz I dan faz konstriksyon. An plis ki sa proze, noun osi konstrir e delivre 110 lakaz. Sa proze 24-24-24 in permet nou idantifye serten febles dan nou zestyon proze lakaz. Nou leksperyans resan pou permet nou amelyor zestyon bann prosen proze lakaz.\nSwivan travay ki Minister Lafanmir in fer dan distrik, noun idantifye 624 ka kot lakaz I dan en leta tre kritik. Lannen pase, noun rezourd 177 ka. A prezan, nou pe travay pou konplet sa 447 ka ki reste.\nMon annan plezir pou anonse ki an rezilta negosyasyon avek Gouvernman Lenn, nou pou anbark lo en progranm pou konstrir 2,500 lakaz dan sa prosen 4 an. Sa progranm i finanse atraver en don 40%, e 60% I finanse atraver en ‘loan’ ki pou ganny repeye par Gouvernman Sesel.\nSa 2,500 lakaz pou fer en gran diferans dan sitiyasyon lozman.\nPandan lannen 2017, akonpannyen par bann Onorab Manm Lasanble Nasyonal e Administrater Distrik, mon ti ganny sans vizit plizyer fanmir ki pe viv dan Housing Estate ki tonm anba responsabilite PMC. An 2018 e 2019, PMC ti pe servi son prop reveni pou kapab finans renovasyon lo sa bann propriyete.\nDemars in ganny fer par Gouvernman pour ki PMC i kapab akseler travay renovasyon lo plizyer sa bann Housing Estate. Finansman sa bann travay i ozordi posib atraver en porsyon sa bond ki PMC ti lanse mwan pase. Sa bann travay pou enkli konstriksyon nouvo sistenm desarz, reparasyon bann flat, e reparasyon twatir.\nHFC pe zwe en rol enportan dan finansman lakaz. Mon remersi tou son bann kliyan ki pe repey zot loan. Swivan mon diskisyon avek HFC, noun deside ki apartir Mars 2020, sa bann mezir swivan pou antre an fors:\n“Housing loan” pou ganny ogmante sorti 850,000 Roupi ozordi, pou vinn 1.2 million Roupi.\n“Second housing loan” pou ogmante sorti 400,000 Roupi ozordi, pou vinn 550,000 Roupi.\n“Loan” pour renovasyon mazer lo lakaz aze plis ki 15 an, pou ganny ogmante sorti 250,000 Roupi ozordi pou vinn 350,000 Roupi.\nPour zabitan Perseverance, “Home Improvement Loan”, HIL, pou double sorti 25,000 Roupi ozordi, pou vinn 50,000 Roupi.\nEn nouvo scheme pou osi ganny entrodwir an Avril sa lannen pou permet zanfan konstrir par lao lakaz zot paran dan bann ka kot paran napa ase later.\nSekter prive pe osi ede dan sitiyasyon lozman atraver lakaz ki zot lwe avek fanmir. Depi Zanvye sa lannen, taks lo lwe lakaz in redwir pou sorti 15% pou vin 3%. Mon demann propriyeter ki pe lwe lakaz ozordi pou pas sa rediksyon lo zot kliyan.\nPri lavi I konsern tou dimoun e Gouvernman in pran bokou mezir pou adres sa. Pandan mon vizit lo Praslin ek La Digue, zabitan in eksprim konsern avek pri lavi ki pli o. Ozordi, mon oule met lanfaz lo serten keksoz:\nSEYPEC I vann karbiran menm pri lo Mahe, Praslin ek La Digue.\nPUC I vann elektrisite menm pri lo Mahe, Praslin ek La Digue.\nSTC I vann 15 komodite de baz menm pri lo Mahe, Praslin ek La Digue.\nMalgre tou sa zefor kolektif, zabitan Praslin ek La Digue, I santi ki diferans pri\nlo komodite e materyo konstriksyon I plis ki sa kou transportasyon bato.\nPou ede adres sa, apartir le 16 Mars sa lannen, tou komodite dan laboutik STC pou ganny vann menm pri lo Praslin ek La Digue parey lo Mahe. Sa I osi enkli sa nouvo laboutik STC Grand Anse Praslin ki vann serten prodwi e materyo konstriksyon.\nEn dezyenm lakonpanyen pou komans prodiksyon blok lo Praslin tre byento. Mon swete ki sa ava ede redwir kou materyo konstriksyon lo Praslin e La Digue.\nAn 2012, Gouvernman ti entrodwir VAT pou ranplas GST. Gradyelman, an mezir ki lekonomi in fer byen e mwayen in permet, noun kontinyen tir VAT lo prodwi manze. Ozordi, mon annan plezir pou anonse ki apartir le 16 Mars sa lannen, VAT pou ganny tire lo tou prodwi manze.\nBokou in ganny dir konsernan pri Internet ki pa neseserman reflekte larealite. Vwala bann fe: Internet I ganny deservi dan de fason prensipal ozordi. Enn, se atraver koneksyon fiks dan lakaz ouswa dan landrwa travay, konni koman “Fixed Broadband”. Lot, se atraver nou telefonn, konni koman Mobile Broadband ouswa data.\nAnnou vwar sitiyasyon Fixed Broadband.\nAn term abordabilite pri Fixed Broadband, Sesel ti ganny plase dan 41 pozisyon\nparmi 181 pei an 2018. Sa lalis in ganny pibliye par Linyon Enternasyonal pour\nTelekominikasyon, en brans Nasyon Zini. Nou pli bon marse dan Lafrik.\nKonsonmasyon Fixed Broadband, savedir lakantite GB ki nou pe servi, dan peryod Oktob ziska Desanm 2019 I 23% pli o ki pandan menm peryod an 2018.\nPri pour Fixed Broadband in desann par 37% pour sak GB, pou sorti SCR 22.50\nan Zanvye 2018 pou ariv SCR 14.14 par GB an Desanm 2019.\nStatistik pli resan I montre ki ti annan 26,979 koneksyon Fixed Broadband dan\npei a lafen 2019.\nI annan kat lakonpanyen ki ofer servis Fixed Broadband Sesel.\nLo kote Mobile Broadband, osi konni koman data, sitiyasyon I diferan:\ni. Sesel in ganny plase dan 81 pozisyon lo pri pre-paid mobile broadband e 75 pozisyon pour pri post-paid mobile broadband an 2018, dan sa menm rapor\nLinyon Enternasyonal pour Telekominikasyon.\nLakantite GB ki pe ganny servi lo mobile broadband in ogmante par plis ki 95% dan peryod Oktob ziska Desanm 2019 konpare avek menm peryod an 2018.\nPri pour mobile data atraver package pli bon marse in reste menm nivo depi 2015 ziska lafen 2019.\nDan sa dernyen 5 an, sel rediksyon dan kou mobile data in vin atraver pri ki ou ganny sarze si ou servi plis data ki dan ou kontra postpaid.\nStatistik pli resan I montre ki ti annan 89,896 kont mobile broadband a lafen 2019.\nOzordi, I annan de lakonpanyen ki ofer servis Mobile Broadband Sesel.\nLo sa size, serten keksoz I kler pou mwan.\nPremyerman, konpetisyon I fason pli efikas pou redwir pri. Sa i kler letan ou\nget statistik lo evolisyon pri dan sekter telekonm. Pri Fixed Broadband ti desann\nrapidman apre ki en nouvo lakonpanyen in antre dan sa sekter.\nDezyenman, malgre mobile broadband I ser, dimoun I kontinyelman ogmant son nivo konsomasyon. Krwasans dan lakantite mobile broadband ki nou servi koman en popilasyon I ekstraordiner. Sa I tre pozitiv letan nou pe servi Internet\npou ogmant nou konesans e amelyor kominikasyon antre nou.\nTrwazyenman, nou annan en lekonomi lib e Gouvernman pa kapab “fix” pri Internet. Selman, pou ede fer desann pri mobile data, mon annan plezir pou anonse ki Gouvernman pou redwir License Fee lo mobile broadband par 20% apartir le Premye Mars sa lannen. Sa benefis I devret al ver bann konsomater e mon demann sa de lakonpanyen ki ofer servis mobile data pou pas sa benefis\nMonn demann SPTC pou ofer WiFi gratwit dan tou bis apartir le premye Zen sa lannen. Sa I a permet pasaze pou servi Internet pandan ki zot dan bis.\nPandan sa dernyen 40 an, nou transportasyon piblik in servi dyezel koman sours prensipal lenerzi. Moman in arive pou SPTC bouz anver teknolozi pli prop. Swivan nou diskisyon avek Gouvernman Lasinn, lannen prosen nou pou resevwar 22 nouvo bis elektrik.\nSa bann bis pou donn en servis direk ant Ile Aurore e Pointe Larue – obor lekol primer. Pou annan zis en douzenn Bus Stop lo sa larout pou permet mouvman pli rapid ant serten rezyon lo Mahe kot I annan bokou zabitan, plizyer biznes e kot bokou dimoun I anploye.\nPandan sa dernyen 4 mwan, mare in ekstrememan o. Beau Vallon, Au Cap, Anse Kerlan, Amitie, Anse Severe, Anse Gaulette e plizyer lezot in ganny afekte avek radmare ek lerozyon. Domaz kin ganny fer I vizib.\nSanzman klima I en defi reel pour lemonn, e en menas pour nou koman en Pti Leta Zil. Nou pe ganny afekte pli vit ki prevwar e lo en pli gran lanpler.\nLannen pase Gouvernman ti fer en plan pou nou protez nou lakot baze lo prediksyon bann siyantis enternasyonal e prediksyon dan tanperatir global e nivo mare. Proze dan sa plan ti pou kout 15 milyon Dolar.\nLafason ki sa radmare ek lerozyon pe afekte nou lakot, nou bezwen enplimant proze deswit.\nMonn angaz partener enternasyonal pou ganny akse avek ekspertiz neseser pou devlop solisyon – solisyon imedyat ki nou kapab enplimante lo lakot.\nSa travay pou minimiz risk linondasyon ek lerozyon, pou ganny finanse par en don 5 milyon Ero sorti kot Lazans Franse pou Devlopman. Travay pou komans tre byento Beau Vallon e answit Anse Kerlan; Anse la Blague; North East Point e Au Cap.\nMonn fer li mon devwar pou partisip dan plizyer foronm enternasyonal pou anmenn latansyon lemonn lo menas sanzman klima, sirtou lo Pti Leta Zil. Monn menm desann 124 met anba lanmer pou koz avek lemonn lo nesesite protez nou losean e demann aksyon global ki kordinen e dezisif.\nLabote nou pei e konservasyon nou lanvironnman i enportan pour en pei ki depan lo tourizm. Menm si nou en popilasyon 96,800 dimoun parmi en popilasyon global plis ki 7 bilyon – nou aksyon dan sa domenn I enportan. Pou konbat sanzman klima, I neseser ki emisyon karbonn I ganny redwir lo nivo global. Nou osi koman zabitan sa planet, nou bezwen pran nou responsabilite.\nAn 2019, plis ki 95,199 tonn salte ti ganny depoze lo landfill, zis lo Mahe. Plis ki 40 arpan later lo Mahe, Praslin e La Digue I dedye a landfill. Sa lannen nou pe finaliz nou Waste Management Masterplan avek sipor Linyon Eropeen. Sa pou permet nou enplimant nouvo polisi e stratezi neseser pou adres zestyon salte dan en fason pli soutenab pou prezerv nou lanvironnman ki telman frazil.\nDrenaz La Digue I en problenm, e Gouvernman in ogmant resours anba Bidze Nasyonal pou ede rezourd sa problenm. Mon annan plezir anonse ki an plis ki sa, 10 milyon Roupi sorti anba “Environment Trust Fund” pou ganny dedye pou akseler e konplet bann proze drenaz lo La Digue.\nLe 26 Mars sa lannen, koman en sanpyon dan lanvironnman e lekonomi ble, nou pei pou konplet travay lo plan zestyon maritim. Nou pou atenn nou target pou dedye 30% nou Zone Ekonomik Eksklisif a konservasyon e proteksyon lanvironnman.\nNou pe reisir fer sa, pep Seselwa, diz an avan target enternasyonal. Landrwa ki pe ganny proteze I baze lo zot lenportans pour biodiversite nou lanmer e pou ed nou reste rezilyan fas a sanzman klima. Travay pou apre konsantre lo lenplimantasyon sa plan ki primordial pou siport sa de pli gran pilye nou lekonomi ki tourizm ek lapes.\nE noun kapab fer sa gras a sa travay ki ti komanse an 2014 e avek konsiltasyon tou bann partener. Ozordi mon ti a kontan remersi zot. Noun vin en model pour lezot pei.\nKoman en pei nou pe fer bokou pou prezerv nou lanvironnman e ogmant nou rezilyans fas a sanzman klima.\ni. Noun “ban” sak plastik, lenportasyon straw plastik, bwat take-away ‘polystyrene’, e lezot pou redwir lakantite polisyon plastik ki nou prodwir.\nNou dan prose enplimant en polisi pou rann boutey an ver pou amelyor resiklaz e redwir lakantite boutey ki nou met dan landfill.\nLo kote lenerzi;\nWind Turbine lo Ile Romainville ek Ile du Port I annan en kapasite 6\nDe proze pano soler lo Ile Romainville, zere par PUC, i annan en\nkapasite 6 Megawatt e pou komans prodwir elektrisite avan Me sa\nPano soler lo plizyer batiman prive – par fanmir e par biznes – i\nresponsab pour 4 Megawatt prodiksyon.\nAnkor enn fwa Sesel pou en pyonye an vi ki sa proze Le Rocher, I\npremye proze pano soler flotan a en lanpler komersyal dan Lafrik. En lakonpanyen in fini ganny tender pou enstal en proze pano soler avek en kapasite 4 MegaWatt ki pou komans prodwir elektrisite ver lafen Desanm.\nAn 2018, mon ti anons nouvo direksyon pou nou fer tranzisyon ver prodiksyon elektrisite baze lo LNG. Sa i an linny avek nou vizyon pou en lanvironnman pli prop e pli soutenab. Travay teknik pe progrese.\nAnsanm koman en pei, tou sa lenvestisman dan lenerzi renouvlab pou permet nou atenn nou target 5% prodiksyon atraver lenerzi renouvlab avan lafen 2020. Sa target ti ganny met dan nou Polisi Nasyonal lo Lenerzi an 2010.\nOzordi, mon annan plezir pou anonse ki prosen target pou lenerzi renouvlab pou sorti 15% pou vinn 30% prodiksyon par 2030. Sa I pou ed nou kontinyen redwir nou depandans lo karbiran. Sa I en target tre anbisye.\nNou sekirite alimanter I enportan. Nou pe kontinyen siport prodiksyon lokal e sa sekter pe repran, malgre ki I annan defi.\nStatistik Minister Lagrikiltir ek Lapes I montre ki an 2019 ti annan 440 fermye aktiv dan 17 distrik.\nProze amelyorasyon irigasyon pe kontinyen.\n21 “greenhouse” adisyonnel ti ganny konstrir pou ede dan prodiksyon legim.\nAn Oktob 2018, Gouvernman ti entrodwir en nouvo polisi sibvansyon pou siport\nprodiksyon lavyann poul ek pork. An 2019, sa sibvansyon ti a en valer 5.94\nI ankourazan pou vwar ki prodiksyon lavyann poul ek pork in ogmante lannen\npase par 11.5% pou ariv 1,194 tonn. Sekter lagrikiltir in osi prodwi 36.9 milyon\ndizef poul lannen pase – en logmantasyon plis ki 13% lo 2018.\nStatistik sorti Labank Santral I montre en logmantasyon plis ki 7% dan valer\nloan kin ganny fer avek sekter Lagrikiltir.\nDan sekter lapes artizanal, prodiksyon in osi ogmante e Gouvernman pe met an plas mezir pou asir soutenabilite nou stok pwason.\nBourzwa I en delikates dan lakwizin kreol. Sa pwason pe ganny lapes bokou. Apartir le 15 Avril, Gouvernman pou met en ‘ban’ lo eksportasyon komersyal bourzwa. Sa mezir ava fer bourzwa pli abordab pou tou Seselwa.\nAvek krwasans ekonomik pandan sa dernyen deseni, noun vwar en logmantasyon dan nivo saler. Nivo saler in mont pli vit ki lenflasyon. Sa i vedir ki pour la mazorite dimoun, in annan en amelyorasyon dan kalite lavi.\nSif Biro Statistik I montre ki pandan peryod Zanvye ziska Mars 2010, saler mwayenn ti 6,178 Roupi. Statistik pli resan pour 2019 I montre ki saler mwayenn in ariv 14, 290 Roupi.\nSif Biro Statistik I montre ki an 2010, ti annan 48,467 vwayaz a letranze par rezidan. An 2019, sa sif ti 75,654.\nStatistik Labank Santral I montre ki an Zanvye 2010, nivo loan avek labank ti 2.4 bilyon Roupi. Lafen Desanm 2019, sa sif in monte pou vinn 8.2 bilyon Roupi.\nSa I zis serten statistik ki montre nivo progre ki noun atenn ansanm dan sa dernyen deseni. Sa I bann fe, sa I realite. An plis ki statistik, sakenn de nou in remark en logmantasyon dan konsomasyon e nivo lavi mazorite dimoun. Sa i en bon baz pou nou kontinyen travay nou tou ansanm pou amelyor lavi tou Seselwa.\nSa logmantasyon rapid dan saler dan sa dernyen diz an, in fer ki travayer I pli byen ganny rekonnet finansyelman. Sa sirkonstans in osi kree en serten dezavantaz lo kote pansyon pour serten travayer kin pran zot retret plizyer lannen avan.\nPou adres sa, pansyon minimonm sorti kot Fon Pansyon pou ogmante sorti 1000 Roupi par mwan pou vinn 3000 Roupi par mwan apartir le premye Zen sa lannen. Sa pou finanse par Fon Pansyon.\nDesanm lannen pase, Lendeks Devlopman Imen, ki ganny mezire par Nasyon Zini, ti plas Sesel 62-enm dan 189 pei dan lemonn, e premye dan Lafrik. Sesel in ganny klasse koman en pei avek en nivo devlopman imen ki tre o. Nou premye pei Lafrik pou atenn sa nivo klasifikasyon. I en lakonplisman ki nou merit santi nou tre fyer koman pli pti pei dan Lafrik.\nPandan sa dernyen deseni, noun toultan fer byen lo sa lendeks gras a nou travay dir e nou travay ansanm, siporte par bann bon polisi progresiv e progranm relevan.\nPerformans nou lekonomi I pozitiv, e nou lekonomi pe vinn de pliz an pli entegre dan lekonomi global. Monn deza anonse an 2017 ki nou pe travay ver en reform pou senplifye ladministrasyon ‘Business Tax’. ‘Business Tax’ I sa taks ki en biznes I peye lo son profi. An 2019, sa taks ti responsab pou 19% tou taks ki nou ti kolekte. Swivan plizyer konsiltasyon, Gouvernman in travay avek OECD pou devlop en seri reform. Sa bann reform pou fer nou sistenm enn ki pli zis; enn ki pou ogmant nivo partisipasyon lantrepriz; e enn ki pou donn loportinite plis lantrepriz pou pran responsabilite e kontribye dan devlopman nou pei. I pou osi fasilit peyman taks. Minister Finans pou prezant sa reform an plis detay an Avril sa lannen.\nSa lannen I fer 12 an depi ki lalwa lo tender ti ganny entrodwir. Sa lalwa pe ganny servi pou ladministrasyon plis ki 1 bilyon roupi par an. Apartir sa lannen, nou pou amann regilasyon dan sa lalwa pour ki nou kapab servi li pou ede devlop bann pti lantrepriz lokal e lantrepriz ki anploy Seselwa.\nRegilasyon pou osi ganny entrodwir pou fer li pli fasil pour Praslinois e Diguois partisip e ranport tender pour proze lo Praslin ek La Digue.\nSa de mezir lo lalwa tender i donn Gouvernman loportinite – atraver Bidze nasyonal – pou devlop nou bann lantrepriz Seselwa, e ankouraz nou bann lantrepriz pou anploy plis Seselwa.\nI enportan ki travayer I santi benefis dan krwasans ekonomik. Dan sa bann dernyen lannen, I annan en seri mezir kin ganny entrodwir pou fer sir ki nou travayer pe reisir.\nAn Zanvye 2017, travayer sekter prive ti ganny pour la premye fwa en trezyenm mwan saler an linny avek en lalwa ki mon ti sinnyen le 29 Desanm 2016.\nAn 2018, Gouvernman ti pibliy regilasyon neseser pou ogmant konze maternite par de semenn pou vinn 4 mwan. Konze paternite ti ganny double pou vinn 10 zour.\nAn 2019, Gouvernman ti pibliy regilasyon pou regilariz kondisyon travay de group travayer ki oparavan pa ti pe ganny okenn proteksyon. Sa se Travayer Domestik e Stevedores. Sa regilasyon, ki an fors ozordi, I donn plis proteksyon e plis drwa sa de kategori travayer. I reste pou nou travay ansanm pou nou rezourd konpansasyon pour bann Stevedores.\nAn 2019, Gouvernman ti pibliy regilasyon pou redwir lakantite “sick leave” ki travayer I kapab pran dan en lannen pou vinn 21 zour.\nGouvernman pou kontinyen rod sa ki meyer pour tou travayer. Atraver nouvo proze de lwa lo lanplwa ki pou tous plizyer relasyon ant anplwayer ek anplwaye, pou osi annan provizyon pou ogmant konze anyel pou sorti 21 zour pou vinn 24 zour.\nSaler minimonm ti ganny ogmante an Avril 2016 pou vinn SCR 33.30 par erd- tan pour lanplwa kontinyel. An Zanvye 2019, sa sif in ganny ogmante pou vinn SCR 34.97 par erd-tan. Mwan pase, sa sif in ganny ogmante ankor pou vinn SCR 38.27 par erd-tan. Sa I reprezant progre.\nAtraver scheme My First Job, ki ed zenn kin fini letid Post Segonder trouv lanplwa, dan sa trwa dernyen lannen, 1,483 zenn in ganny plase dan lanplwa. Skills Development Program, vize ver zenn kin fini letid S5, I annan 390 endividi kin partisipe an 2019. 206 pe swiv lantrennman, e 60 I dan lanplwa deza. Sa de progranm pe ed nou zenn trouv lanplwa e fer zot kontribisyon pou bouz pei an avan. Selon sif pli resan pibliye par Biro Statistik, nivo mank lanplwa parmi lazenes pour peryod Zilyet ziska Septanm 2019 ti 6.3%. Sa I en rediksyon konsiderab konpare avek menm peryod an 2018, letan sa sif ti 14.5%. Nou pe fer progre.\nDan Bidze 2020, lanons ti ganny fer pou ogmant nivo GOP lo travayer etranze ki pe travay Sesel plis ki 10 an. Sekter prive in eksprim zot konsern lo sa logmantasyon, ki zot santi ti tro o. Noun ekoute e noun deside ki GOP pour travayer etranze ki isi mwens ki 12 an, pou reste 500 roupi par mwan. Nivo GOP pour travayer etranze ki dan lanplwa Sesel pour plis ki 12 an, pou 2,000 Roupi par mwan apartir le premye Mars sa lannen. Nivo GOP pour bann live-in carers e travayer domestik I reste 500 Roupi irespektiv lakantite lannen.\nOzordi, tou travayer Seselwa I kontribye 3 poursan zot saler anver Fon Pansyon, e anplwayer I kontribye 3 poursan lo saler sak zot travayer Seselwa. Ozordi, napa lobligasyon pour travayer etranze fer kontribisyon.\nApartri le premye Zen sa lannen, travayer etranze pou osi fer en kontribisyon 3 poursan zot saler ver Fon Pansyon. Sa bann travayer etranze pou ganny rann 25 poursan zot kontribisyon ler zot aret travay Sesel.\nGouvernman ti entrodwir en plan pou lokaliz bann pos ki bann etranze I okipe, par Seselwa plizyer lannen pase, me noun rankontre bokou lobstak dan son lenplimantasyon.\nApre plizyer lannen ki gouvernman pe envestir dan devlopman resours imen, ozordi nou ankor vwar serten kategori profesyonel Seselwa ki annan konpetans e leksperyans, me zot pa pe okip bann pozisyon kle dan bann gro lakonpanyen.\nGouvernman in deside alor, ki apartir le premye Me sa lannen, pour serten pos kle dan bann gro lakonpanyen, nivo GOP pou ogmante pou vinn 5000 Roupi par mwan.\nSa mezir pou aplik selman pour bann gro lakonpanyen avek reveni plis ki 50 milyon Roupi par an.\nNou lekonomi pe agrandir.\nLakantite dimoun dan lanplwa formel in ogmante pou ariv 54,259.\nSif pli resan sorti Biro Statistik pour peryod Zilyet ziska Septanm 2019 I montre ki saler mwayenn in osi ogmante par 6.8% konpare avek menm peryod an 2018.\nLenflasyon, ki mezir logmantasyon dan pri, i ganny pibliye par Biro Statistik. Statistik pli resan I montre ki pour lannen 2019, logmantasyon dan pri ti 1.69%. An 2018 sa menm statistik ti 3.38%.\nKrwasans dan tourizm I reste pozitiv. An 2019 noun vwar en logmantasyon 19% dan lakantite pti letablisman, avek mwens ki 15 lasanm, ki anrezistre. Sa 659 letablisman touristik, e 3,709 lasanm, I reprezant plis ki lanmwatye lakantite lasanm lotel ki egziste Sesel.\nAn 2019, 721 milyon Dolar ti ganny mete dan nou sistenm banker e 675 milyon Dolar ti ganny tire dan nou sistenm banker. Sa I vedir ki plis Dolar ti rantre dan nou sistenm ki ti sorti – en sirplis 45.7 milyon Dolar – premye fwa ki sa I arive dan sa dernyen diz an. Sa I en lakonplisman vreman remarkab. Leta nou lekonomi I reste solid.\nMalgre krwasans ekonomik isi Sesel, lensertitid dan lekonomi mondyal I reste en konsern. Lemonn pe vinn de pliz an pli konekte e sitiyasyon dan en kote lemonn I kapab rapidman afekte tou pei.\nNegosyasyon lo polisi komers ant bann gran pwisans ekonomik pe osi enpakte lo lekonomi mondyal. An rezilta sa, I enportan ki nou reste touzour vizilan.\nEn lot menas ki nou lekonomi pe fer fas avek se akse avek rezo banker enternasyonal, konni koman "Correspondent Banking". Ver lafen lannen pase, selon Gouvernman Lafrans, nou pa ti pe asiste zot avek protokol lenformasyon. Mwan pase en\nlakonpanyen kin anrezistre dan sekter finansyel enternasyonal Sesel ti ganny sanksyonnen par Leta Zini. Sa in annan en lefe lo nou sekter finansyel.\nSwivan sa, noun angaz nou avek sa de pei osi byen ki lezot lorganizasyon enternasyonal pou reform nou lezislasyon.\nDe zour pase, dan rankont Konsey Minis Finans Linyon Eropeen, Sesel ti ganny azoute lo lalis bann pei ki dapre zot definisyon I napa korperasyon, ou “non- cooperative”. Dapre Konsey Minis Finans Linyon Eropeen, nou rezim taks preferansyel i kree en risk pour lekonomi bann pei Eropeen. Alor Sesel i devret pran aksyon neseser pou konbat e rezourd sa risk.\nRapor lo rezim taks preferansyel Sesel ti ganny diskite lo komite OECD boner 2019 pou detay mezir ki nou bezwen pran. An Fevriye 2019, Linyon Eropeen ti demann nou komitman pou revwar nou rezim taks pou elimin posibilite pou en konpannyen pa pey taks dan okenn pei.\nMinister Finans ti resevwar en let sorti OECD ki ti detay lamannman ki zot ti oule nou fer. Swivan konsiltasyon ant Minister Finans avek tou partener isi Sesel, nou ti demann plis klarifikasyon.\nMe, pandan ki nou ti pe esper klarifikasyon avek OECD, an Septanm 2019 Linyon Eropeen ti pibliy en lankadreman ki zot ti anvi nou swiv. Linyon Eropeen ti apre reviz sa menm lankadreman, e en nouvo verzyon ti ganny pibliye an Desanm 2019.\nSwivan piblikasyon sa nouvo lankadreman, noun ekrir Linyon Eropeen pou enform zot ki pa ti pou posib pou pran tou aksyon neseser dan sa trwa semenn ki ti reste avan dat limit le 31 Desanm. Nou ti osi demann en prolongasyon pour ki tou lamannman legal a kapab ganny fer par lafen Mars 2020. Nou pann resevwar en let an retour pou dir si sa dele i akseptab ou non.\nToudmenm, Gouvernman in kontinyelman zwenn avek tou bann partener dan sa sekter pandan sa bann dernyen mwan, e konmans prosedir pou fer lamannman neseser.\nEn proze de lwa kin fini ganny pibliye mwan pase i spesifikman kont blansisaz larzan e finansman terorizm. En lot proze de lwa ki permet plis latransparans vizavi lenformasyon lo propriyeter legal sa bann lakonpanyen in osi fini ganny pibliye.\nLasanble Nasyonal pou prosennman debat e konsider sa de nouvo lezislasyon.\nAn plis ki sa, Gouvernman pou osi prezant Lasanble Nasyonal avek lezot lamannman lo lalwa lakonpannyen enternasyonal , lalwa taks biznes, e lezot proze de lwa an Mars 2020 pou kapab minimiz risk ki egziste kont nou sekter finansyel.\nSa pou permet nou ariv an konformite avek tou demann OECD e Linyon Eropeen avan lafen Mars 2020.\nNou reste angaze pou travay ansanm avek Linyon Eropeen, Gouvernman Leta Zini, Financial Action Task Force e tou bann lorganizasyon miltilateral dan sa sekter pou eliminn finansman terorizm e blansisaz larzan.\nNou mentenir nou komitman pou swiv standar sa bann pei devlope ki pe kontinyelman evolye.\nEn fleo ki pe afekte nou sosyete e lafanmir, se drog. Lazans pour Prevansyon Labi Drog e Reabilitasyon pe fer bokou progre atraver son bann progranm. Reabilitasyon pe mars byen. 2,815 zenn ziska prezan in anrezistre lo bann progranm. E parmi, 1,700 – plis ki lanmwatye – I aktivman lo tretman.\nAPDAR, an kolaborasyon avek Departman Lanplwa, in kapab plas dan lanplwa 80% sa 1700 dimoun ki lo tretman. Sa I vedir 1360 nou bann frer ek ser ki ozordi pe aktivman servi tretman pe osi travay.\nPou komans lot letap dan reabilitasyon, I enportan ki nouvo Sant Reabilitasyon I operasyonel. Gouvernman pou komans konstriksyon sa sant Bonn Espwar pli tar sa lannen. Parey in deza mansyonnen, sa sant pe ganny finanse par en don sorti kot Gouvernman Emirat Arab Ini.\nNou konba kont trafiker drog pe ganny entansifye. Plis resours in ganny mete dan sa brans lapolis ki responsab pour lenvestigasyon krim finansyel. Sa brans in etablir depi lafen 2018 e I travay etrwatman avek Biro Anti-Narkotik pou fer lenvestigasyon lo blansisaz larzan e byen malaki.\nZiska prezan, sa Brans in prezant 11 ka avek Lakour Siprenm. Dan sa 11 ka, bann byen tel ki lakaz, bato, loto, e lezot a en valer estimen plis ki 38 milyon Roupi in ganny sezi.\nProze de lwa ki pou eliminn tou posibilite pour blansisaz larzan in fini ganny soumet pour konsiderasyon Lasanble Nasyonal.\nNou teritwar I vast. Noun pran mezir pou ranforsi kontrol nou lafrontyer e tou pwen akse. Nou pe kontinyen ogmant kapasite nou Lafors Defans pou fer plis sirveyans maritim. Nou pe resevwar plis sipor sorti kot nou bann partener enternasyonal. Noun ranforsi korperasyon avek tou bann pei vwazen dan la rezyon.\nI pann zanmen mon lentansyon, e I pa mon lentansyon, pou mon enterfer dan travay Zidisyer. Me mon santi ki i swe lamazorite Seselwa ozordi, ki ler lapolis I fer en bon travay e bann trafiker drog I ganny pourswiv, Lakour I azir sever kont sa bann trafiker.\nLalwa ki etablir Komisyon lo Laverite, Rekonsiliyasyon e Linite I rezilta en konsansis ant le de parti politik dan Lasanble Nasyonal. Koman Prezidan Larepiblik, mon ti sinny\nsa lalwa le 6 Septanm 2018. Mon reste konvenki, ki pou pei al an avan, I enportan ki nou konn laverite, ki nou rekonsilye, e ki nou annan linite. I enportan alor ki sa Komisyon pa ganny servi koman en platform politik e ki i pa ganny enfliyanse par personn e ki I desarz son responsabilite an linny avek son manda.\nLalit pou ogmant latransparans, bonn gouvernans e rann kont I kontinyen.\nPandan sa dernyen trwa zan, Gouvernman in etablir nouvo lenstitisyon pou ed nou demars dan sa domenn. Komisyon lo Anti-Koripsyon in ganny etablir, e pe ganny finanse atraver Bidze Nasyonal. Lenvestigasyon dan plizyer ka kin ganny anmenn devan li I kontinyen.\nBiro Ombudsman in soumet rapor e rekonmandasyon avek mwan e Lasanble Nasyonal. Gouvernman pou azir lo tou son bann rekomandasyon. Travay ki Biro Ombudsman pe fer pe osi kontribye anver sa prosesis dan gouvernman pou ogmant bon gouvernans, latransparans e rann kont.\nBiro Oditer Zeneral I osi soumet rapor e rekomandasyon avek Lasanble Nasyonal. Travay ki Lasanble Nasyonal pe fer lo tou sa bann rapor pe osi kontribye pou ranforsi bann prosedir e sistenm rann kont dan travay Gouvernman.\nPlizyer lezot lenstitisyon I an egzistans pou ogmant latransparans, bonn gouvernans, e rann kont. Sa bann lenstitisyon pou kontinyen vinn pli for e pli kapab anmezir ki nou progrese. Mon pou kontinny mon lapros non-enterferans, pour ki sa bann lenstitisyon I mentenir zot lendepandans e deservi zot manda. Sa pou ed Gouvernman kontinyen amelyor son servis e protez lentere pep Seselwa. Mon fer lapel ozordi pour medya donn plis lenformasyon lo travay ki bann lenstitisyon pe fer.\nLo kote zofisye Minister e Departman dan Gouvernman, monn vwar en amelyorasyon dan latransparans, bonn gouvernans e rann kont. Travay i pli striktire. Plis polisi in ganny dokimante. Plis servis I gide par en kad legal e regilasyon ki ganny pibliye anba lalwa. Nou bezwen vinn pli efikas dan lenplimantasyon progranm e servis. Nou bezwen nou tou kontinyen adres bann defayans ki egziste e donn en pli bon servis nou pep.\nEn travayer servis piblik I la pou deservi tou sitwayen san preferans e toultan avek respe e konpasyon.\nKomansman sa nouvo deseni, mon lans en lapel ek tou travayer partou kot nou ete pou nou redouble nou zefor pou donn en meyer servis.\nBann Lantrepriz Piblik i ganny dirize par zot Board. Pandan sa dernyen trwa zan, monn fer sir ki sekter prive e sosyete sivil I ganny byen reprezante lo sa bann Board. Mon donn Board lespas pou zot delivre lo zot manda. Mon ekspekte menm plis, letan tou Board I pli abitye avek sa fason gouvernans. I enportan ki medya I desarz son responsabilite pou donn plis lenformasyon pour ki lepep Seselwa I reste a zour avek travay ki sa bann lantrepriz piblik pe fer.\nSa lannen nou pou annan eleksyon Prezidansyel. Ozordi mon lans en lapel ek tou sitwayen ki annan laz vote pou anrezistre e osi pou verifye zot non lo lalis voter. Sa I nou responsabilite sivik koman sitwayen. Nou viv dan en pei lib e nou bezwen gard respe a tou moman. Tou sitwayen i annan drwa siport dirizan son swa e parti politik son swa. Personn pa bezwen ganny maltrete par personn e viktimize par personn.\nMon swe se ki nou tou nou partisip dan sa eleksyon avek respe. Nou gard linite, e nou fer li dan lape. Sa ki enportan se ki Sesel I sorti venker.\nLeta nou nasyon I nou lakonplisman. Nou annan en lavenir briyan devan nou. Ansanm dan linite, dan lape, dan solidarite, e dan stabilite, nou pou kontinyen sirmont bann defi nou lepok e kouronn nou sikse par labote nou travay.\nOzordi, ankor enn fwa, mon proklame ki Sesel I reste touzour pli gran ki nou tou. Ki Bondye I kontinyen beni nou Sesel.


Biografi: I pa ti zanmen regret desizyon son zenn tan | Letid\nLIR AN Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chuvash Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikuyu Kinyarwanda Kirghiz Kiribati Kirundi Korean Kreol Seselwa Latvian Lithuanian Luganda Luo Macedonian Malagasy Malay Malayalam Marathi Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nRakonte par Ilve Apanyuk\nDIRAN bann dernyen lannen lavi mon grantonton, Nikolai Dubovinsky, i ti fer en koleksyon tou bann leksperyans, ki swa bon oubyen move, ki i ti’n gannyen dan son servis pour Zeova. Laplipar son bann leksperyans ti pas dan bann letan ki nou travay ti enterdi dan ansyen Linyon Sovyetik. Malgre bann defi ek difikilte, i ti reste touzour fidel e i ti annan lazwa de viv. Souvan Tonton Nikolai ti dir ki i ti a voudre ki bann zenn i tann son zistwar, alor mon ti a kontan rakont en bout son zistwar. I ti ne an 1926 dan vilaz Podvirivka, ki dan lavil Chernivtsi Oblast, Ikrenn dan en fanmir pov.\nNIKOLAI I RAKONTE KONMAN I’N KONN LAVERITE\nTonton Nikolai i konmans son zistwar: “En zour an 1941, mon gran frer Ivan ti anmenn bann liv The Harp of God, The Divine Plan of the Ages, detrwa Latour Veyer ek plizyer pti liv dan lakour. Mon ti lir zot tou. Mon ti sirprann pour aprann ki i pa Bondye, me Dyab ki responsab pour tou sa problenm dan lemonn. Mon ti lir sa bann piblikasyon, ensi ki Levanzil e mon ti realize ki mon ti’n trouv laverite. Avek lantouzyazm mon ti koz avek lezot lo sa ki Rwayonm pou akonpli. Anmezir ki mon ti etidye sa bann piblikasyon, mon ti konpran laverite pli byen e mon ti anvi vin en serviter Zeova.\n“Mon ti konpran ki mon ti pou bezwen soufer akoz mon krwayans. I ti letan lager e mon pa ti pare pour touy personn. Pour prepar mwan pour bann tes ki mon ti pou rankontre, mon ti konmans aprann bann verse Labib, tel parey Matye 10:28 ek 26:52, par ker. Mon ti deside ki mon ti pou reste fidel avek Zeova, menm si mon ti pou bezwen mor!\n“An 1944 mon ti ganny 18 an e mon ti ganny apele pour fer servis militer. Sa ti premye fwa ki mon ti zwenn bann Temwen Zeova. Bann zenn frer ki ti annan laz pour al dan larme ti’n zwenn ansanm kot biro lanrezistreman. Nou ti dir bann ki ansarz ki nou pa ti pou partisip dan lager. Sa zofisye larme ti byen ankoler alor i ti dir ki swa, nou pou mor lafen, ganny forse pour fouy transe oubyen senpleman ganny fiziye. San okenn lafreyer nou ti reponn li: ‘Nou lavi i dan ou lanmen. Me nenport kwa ki ou fer avek nou, nou pa pou dezobeir lord Bondye, “Ou pa devret komet mert.”’—Egz. 20:13.\n“Sa ki ti arive, se ki mwan ek de lezot frer ti ganny anvoye Belarus pour travay dan plantasyon e repar bann lakaz ki ti’n ganny andomaze. Mon ankor rapel sa lefe terib ki lager ti anmennen zis an deor Minsk. Partou dan senmen i ti annan bann pye dibwa brile. I ti annan bann dimoun mor ek bann seval mor ek zot vant gonfle dan rigol ek lafore. Mon ti vwar bann saret ek zarm ki ti’n zis ganny abandonnen e menm en avyon ki ti’n kraze. La devan mwan dan mon de lizye, mon ti kapab vwar konsekans kas bann komannman Bondye.\n“Lager ti fini an 1945, me nou ti ankor annan di-z-an pour fer dan prizon akoz nou ti’n refize lager. Pandan sa premye trwa-z-an nou pa ti ganny okenn renyon oubyen piblikasyon. Nou ti kapab kontakte detrwa ser atraver let, me zot osi zot ti ganny arete e ganny kondannen 25 an dan en kan travay.\n“An 1950 nou ti ganny gras e mon ti retourn dan lakour. Ler mon ti dan prizon, mon manman ek mon pti ser Maria ti’n vin Temwen Zeova! Mon bann gran frer pa ti ankor batize me zot ti pe etidye Labib. Vi ki mon ti pe prese, gard Sovyetik ti anvi reanvoy mwan dan prizon. Apre sa, bann frer ki ti pe diriz nou travay ti demann mwan pour ede prodwir nou bann piblikasyon an kasyet. Mon ti annan 24 an.”\nPREPAR BANN PIBLIKASYON\n“Bann Temwen ti kontan dir, ‘Si travay Rwayonm i enterdi lo later, i pou kontinyen anba later.’ (Prov. 28:28) Sa letan, laplipar nou bann piblikasyon ti ganny enprimen an sekre dan bann landrwa anba later. Mon premye landrwa travay ti dan en souteren lo propriyete kot mon gran frer Dmitry ti reste. Par ler, mon pa ti kit sa souteren pour de semenn. Si sa lalanp petrol ti tennyen akoz ti napa ase loksizenn, mon ti alonze e espere ziska sa lasanm ti ranpli avek ler fre.\nDesen en souteren dan kasyet anba lakaz kot Nikolai ti fer kopi bann piblikasyon\n“En zour, en frer ki mon ti travay avek ti demann mwan, ‘Nikolai, ou’n batize ou?’ Menm si mon ti’n servi Zeova pour 11 an, mon pa ti ankor batize. Alor i ti diskit sa avek mwan e sa zour swar, a laz 26 an, mon ti batize dan en lak. Trwa-z-an pli tar, mon ti ganny plis responsabilite konman en manm Komite Pei. Sa letan, bann frer ki ti lib ti ganny demande pour ranplas bann ki ti’n ganny arete e travay Rwayonm ti kontinyen.”\nDIFIKILTE TRAVAY DAN KASYET\n“Sa travay pour enprim bann piblikasyon an kasyet ti bokou pli difisil ki prizon! Pour set an, pour mwan pa ganny tyonbo avek KGB, mon pa ti kapab asiste renyon e mon ti bezwen pran swen avek mon prop spirityalite. Mon ti vwar mon fanmir dan rar, zis ler mon ti kapab al vizit zot. Kantmenm sa, zot ti konpran mon sityasyon e sa ti ankouraz mwan. Lefet ki mon ti touzour strese e ti bezwen fer atansyon, sa ti pran tou mon lenerzi. Nou ti bezwen pare pour nenport kwa. Par egzanp, en zour swar de zofisye lapolis ti vin kot sa lakaz kot mon ti pe reste. Mon ti sot par lafnet deryer lakaz e tay dan lafore. Mon ti tonm kot en laplenn e mon ti tann bann tapaz drol, konmsi en nespes soufle. Ler mon ti tann tapaz fizi mon ti realize ki sa soufle ti bann bal fizi ki ti pe ganny tire! Enn sa gard ti sot lo son seval e ti kontinyen fiziye lo mwan ziska ki i ti nepli annan bal. Enn ti tap mwan dan mon lebra. Alafendefen, apre ki zot ti’n tay deryer mwan pour 5 kilomet, mon ti kasyet dan lafore e apre mon ti ganny sans sove. Pli tar ler mon ti pas ankour, mon ti ganny dir ki zot ti’n fiziye lo mwan 32 fwa!\n“Vi ki mon ti pas en ta letan anba later mon ti vreman pal. Sa ti fer li fasil pour dimoun konnen ki mon ti pe fer. Alor mon ti pas pli bokou letan posib dan soley. Viv anba later ti osi afekte mon lasante. En fwa mon pa ti ni menm kapab asiste en renyon enportan avek bann frer parski mon nennen ek labous ti pe sennyen.”\nNIKOLAI I GANNY ARETE\nKot kan travay, Mordvinia an 1963\n“Le 26 Zanvye 1957 mon ti ganny arete. Sis mwan pli tar Lakour Siprenm Ikrenn ti anons zot desizyon. Mon ti ganny kondannen pour ganny fiziye amor, me vi ki santans lanmor ti’n ganny aboli dan sa pei, mon ti ganny kondannen 25 an dan prizon. Wit nou ti ganny kondannen en total 130 an dan bann kan travay. Nou ti ganny anvoye kot bann kan Mordvinia, kot ti annan apepre 500 Temwen. Nou ti zwenn an sekre dan bann pti group pour etidye Latour Veyer. Apre ki en gard ti’n egzamin serten nou bann magazin ki ti’n ganny konfiske i ti dir: ‘Si ou kontinyen lir zot, personn pa pou kapab afeblir ou lafwa!’ Nou ti touzour travay sa kantite letan ki nou ti sipoze e souvan menm fer plis ki nou ti’n ganny demande pour fer. Kantmenm sa, komander ti konplent: ‘Sa travay ki zot fer la pa enportan pour nou. Sa ki nou bezwen se zot fidelite ek sipor.’”\n“Nou ti touzour travay sa kantite letan ki nou ti sipoze e souvan menm fer plis ki nou ti’n ganny demande pour fer”\nI PA TI PERDI SON LENTEGRITE\nLasal Rwayonm, Velikiye Luki\nTonton Nikolai ti ganny large dan kan travay kot i ti ete an 1967 e apre sa i ti ede organiz bann kongregasyon Lestoni ek St. Petersburg, Larisi. Konmansman lannen 1991, sa desizyon ki ti’n ganny pran an kour an 1957 ti ganny kennsel akoz ti napa ase levidans ki en krim ti’n ganny fer. Pandan sa letan, bokou Temwen ki ti’n soufer akoz zot ti’n ganny maltrete avek lotorite ti ganny pardonnen ofisyelman. An 1996, Nikolai ti al reste dan lavil Velikiye Luki, Pskov Oblast, ki apepre 500 kilomet avek St. Petersburg. I ti aste en pti lakaz e an 2003 en Lasal Rwayonm ti ganny konstrir lo son propriyete. Ozordi, i annan de kongregasyon ki zwenn laba.\nMwan ek mon msye nou servi kot biro brans Temwen Zeova Larisi. An Mars 2011, zis detrwa mwan avan Tonton Nikolai i mor, i ti vizit nou pour la dernyen fwa. Nou ti ganny touse en kantite par son parol ki i ti dir nou anmezir i ti get nou avek en pti lizye kler: “Dapre tou sa ki pe arive, mon kapab vwar ki dan en sans, sa setyenm zour lamars otour Zeriko in konmanse.” (Zoz. 6:15) I ti annan 85 an. Menm si son lavi pa ti fasil, i ti dekrir son lavi koumsa: “Mon byen kontan ki ler mon ti zenn mon ti deside servi Zeova! Mon napa en sou regre!”


Konpansasyon pour viktim delo polye La Misère -Seychelles Nation\nKonpansasyon pour viktim delo polye La Misère |26 September 2019\nGouvernman pou bezwen pey bann zabitan afekte en sonm total R205 milyon\nDimoun ki’n ganny afekte avek delo polye La Misère an 2010 i ekspekte ganny zot larzan par porsyon konmansman Zanvye 2020, 2021 e 2022 e gouvernman pou bezwen trouv en sonm 205 milyon roupi pour kapab pey konpansasyon sa bann dimoun.\nMinis responsab pour Finans, Komers, Lenvestisman ek Planifikasyon Ekonomik, Msye Maurice Loustau-Lalanne, ti donn sa lenformasyon Lasanble Nasyonal yer bomaten letan i ti pe reponn en kestyon lo sa size par manm Lasanble pour distrik Grand Anse Mahé, Msye Waven William.\nMsye William ti’n demann minis pour donn leksplikasyon vi ki i ti’n fer en komitman konsernan peyman sa konpansasyon dan Lasanble sis mwan pase e sa dele letan in pase e alor i ti anvi konnen ki kalite kominikasyon ki minis in annan avek biro prokirer zeneral ek lofis Prezidan lo sa size vi ki Prezidan ti osi reponn en kestyon lo sa size dan son dernyen konferans avek lapres.\nMsye William ti osi anvi konnen akoz ki ziska prezan okenn bidze siplemanter pa ankor vin devan Lasanble pour konsidere, baze lo komitman ki minis ti fer.\nApre ki i ti’n donn detay lo kominikasyon ki’n annan lo sa size, Minis Loustau-Lalanne in enform Lasanble ki en bidze siplemanter pe vin devan Lasanble le 1er Oktob me ki napa okenn larzan ki’n ganny mete ladan pour peyman sa konpansasyon.\nMe Minis in dir ki son lofis in kontinyelman an diskisyon avek biro prokirer zeneral lo sa size peyman konpansasyon pour kapab annan en konklizyon dan sa zafer.\nI dir biro prokirer zeneral ti anvoy detay lo sa size kot Prezidan le 26 Zilyet e in fer resorti ki okenn propozisyon lo peyman i bezwen ganny ankadre dan bidze e son minister i bezwen vwar konman i kapab fer sa dan bidze.\nI dir ki depi ki zot ti ganny sa detay zot ti pe esey trouv en solisyon an regardan kapasite bidze pour fer sa peyman.\nDapre propozisyon ki’n sorti kot biro prokirer zeneral detay i konm swivan;\nPour bann zabitan ki ti’n deza ganny peye konpansasyon sa ti annan 393 fwaye/(household):-\n-1,279 adilt ki enkli zanfan par lao 7-an pour en lavaler R50,000 par adilt sa i fer en total 63,950,000;\n-175 zanfan par anba 7-an pour en lavaler R15,000 par zanfan sa i fer en total R2,625,000;\n- 49 zanfan ek staf lekol La Misère pour en lavaler R25,000 par adilt ou zanfan sa i fer en total R1,225,000;\n- 99 zanfan ek staf Lekol Otelyer La Misère pour en lavaler R25,000 par adilt ou zanfan sa i fer en total R2,475,000;\n- 100 adilt ki enkli zanfan par lao 7-an pour en lavaler R50,000 par adilt ki reste Pti Barbarons sa i fer en total R5 milyon;\n- 9 zanfan par anba 7-an pour en lavaler R15,000 par zanfan ki reste Pti Barbarons sa i fer en total R135,000;\nMinis Loustau-Lalanne in dir ki pour sa group son minister pou pey 50% konpansasyon an Zanvye 2020 pour en total R37,705,000 e balans ki pou reste, en total R37,705,000 pou ganny peye an Zanvye 2021.\nMinis Loustau-Lalanne in fer resorti ki i annan en dezyenm group dimoun ki’n vin devan pour rod konpansasyon pour en lavaler R121, 845,000 konm swivan:\n- 99 lakaz ki enkli 187 endividyel ki reste La Misère pour en total R33.08 milyon;\n- 170 lakaz Pti Barbarons ki enkli 786 endividyel pour en total R77.74 milyon;\n- 12 zanfan ek staf Lekol La Misère pour en total R300,000;\n- 164 zanfan ek staf Lekol Otelyer La Misère pour en total R4.1 milyon.\nIn osi annan en total 265 travayer ki pe rod konpansasyon pour en total R6.625 milyon.\nPour sa group Minis Loustau-Lalanne i dir son minister i bezwen kontinyen diskit ankor ek prokirer zeneral pour finaliz sa sonm total. Me i dir ki dapre zot previzyon bidzeter peyman pour sa dezyenm group pou selman kapab ganny peye an 2022.\nFodre dir ki ti annan bokou diskisyon lo sa size e bann manm ti anvi konnen akoz ki gouvernman ki bezwen trouv tou sa larzan pour pey konpansasyon kan sa problenm ti konsern en kontrakter lo en proze prive, ki kantite larzan ki ti negosye avek sa ki responsab sa problenm, kote sa larzan in ganny peye e zot ti demann laprev e zot in demann Minis Loustau-Lalanne pour al renegosye avek bann responsab sa problenm pour ganny plis larzan vi ki in annan plis dimoun ki zot ti’n prevwar ki’n vin devan e ki plis larzan i neseser pour pey konpansasyon.


Order Paper for the Sittings of Tuesday the 21st to Wednesday the 22nd of July, 2020 – The National Assembly of Seychelles\nHome » Order Papers » 2020 » Order Paper for the Sittings of Tuesday the 21st to Wednesday the 22nd of July, 2020\nOrder Paper for the Sittings of Tuesday the 21st to Wednesday the 22nd of July, 2020\nSittings of Tuesday 21st to Wednesday 22nd of July, 2020 at 09.00 a.m\nS.I. 77 of 2020 Companies (Amendment of Seventh Schedule) Order, 2020\nS.I. 78 of 2020 Companies (Prescribed Forms) Regulations, 2020\nS.I. 79 of 2020 Maritime Zones (Extended Continental Shelf in the Northern Plateau Region) Order, 2020\nS.I. 80 of 2020 Excise Tax (Amendment of Schedule 1) (No.2) Regulations, 2020\nS.I. 81 of 2020 Environment Protection (Environment Levies on PET, Plastic and Glass Bottles and Cans) Regulations, 2020\nS.I. 82 of 2020 Delegation of Statutory Functions (Revenue Administration Act) Order, 2020\nS.I. 83 of 2020 Delegation of Statutory Functions (Revenue Administration Act) (No.2) Order, 2020\nS.I. 84 of 2020 Immovable Property Tax (Amendment of Schedule 1) Regulations, 2020\nS.I. 85 of 2020 Companies (Amendment of Seventh Schedule) Order (No.2), 2020\nThe Public Service Appeal Board – Report for Year ended 31st December 2019\nDeputy Clerk to the National Assembly 16th July, 2020\nPORTFOLIO RESPONSIBILITIES FOR FOREIGN AFFAIRS AND BLUE ECONOMY, INFORMATION COMMUNICATION, TECHNOLOGY, INFORMATION, AND INDUSTRY & ENTREPRENEURSHIP DEVELOPMENT\nDepi kreasyon en Departman Lekonomi Ble Sesel an 2000, eski Minis responsab pour sa sekter i kapab donn en kontrandi Lasanble Nasyonal lo sa bann pwen swivan:\nKi kantite nouvo lenvestisman sa sekter in anmennen e zot reprezant ki valer monneter;\nKi kantite nouvo karyer profesyonnel sa sekter in kree;\nc) E lekel bann lezot nouvo loportinite in anmennen dan pei?\nEski Minis pour Lendistri avek Devlopman Lantreprenarya i kapab dir sa Lasanble:\nAkoz ki de manm Board enkli Chairperson (ESA) Enterprise Seychelles Agency in demisyonnen, ki lenplikasyon ki sa pou annan lo travay sa Lazans, sirtou lo bann MSMEs?\nAkoz ki Board ti’n fer rekomandasyon pou transfer CEO dan en lot lorganizasyon?\nEski in annan labi par CEO lo bann travayer ESA?\nEski Department Lendistri ek Devlopman Lantreprenarya in reinstate CEO ki al kont rekomandasyon Board ESA?\nTO THE MINISTER FOR LOCAL GOVERNMENT, HOME AFFAIRS, YOUTH, SPORTS, CULTURE AND RISK AND DISASTER MANAGEMENT\nEski Minis i kapab eksplik sa Lasanble akoz ki Dove Drug Reduction Programme Centre pe ganny re-locate dan en nouvo landrwa?\nKote sa nouvo landrwa pou sitiye?\nKonbyen sa nouvo landrwa pou koute?\nAvek ki zot pe lwe sa nouvo landrwa?\nEski i annan plan pou redevelop sa vye landrwa?\nEski Minis i kapab dir sa Lasanble, kan ki bann travayer Libreri Praslin ki’n ganny afekte avek fungus pou ganny peye zot konpansasyon?\nTO THE CHAIRPERSON OF THE COMMITTEE ON GOVERNMENT ASSURANCES IN THE NATIONAL ASSEMBLY\nEski Tyermenn pou Konmite Lasirans Lasanble, i kapab eksplike pep Seselwa rol sa Konmite, depi ler in formen ki difikilte ki sa Konmite pe rankontre lo swivi e progre lo bann Mosyon e komitman Gouvernman?\nAvek sityasyon COVID-19, eski Minis i kapab eksplik sa Lasanble, ki bann lazisteman Departman Gouvernman Lokal in fer vizavi bann proze lo nivo distrik? E ki lenpak sa i annan lo bann proze ki ti’n deza ganny soumet?


En sirpriz pour Zapon | Letid\nLIR AN Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Kreol Seselwa Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Russian Samoan Sango Serbian Serbian (Roman) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nLE 28 Avril 2013, pandan en renyon spesyal Nagoya, Zapon, Anthony Morris, en manm Konsey Direkter ti sirprann lodyans avek en lanons. Sa ti en nouvo liv ki annan pour tit Labib—Levanzil dapre Matye dan langaz Zaponnen. Sa plis ki 210,000 dimoun ki ti prezan la oubyen pe swiv atraver Enternet ti aplodi.\nSa liv ki annan 128 paz in ganny enprimen dapre New World Translation dan langaz Zaponnen e i inik. Frer Morris ti eksplike ki i’n ganny fer “pour satisfer bezwen bann dimoun dan teritwar Zaponnen.” Ki bann diferan laspe sa liv Labib i annan? Akoz i’n ganny prepare? Ki mannyer dimoun dan teritwar in reazir avek sa liv?\nKI DIFERAN LASPE SA LIV I ANNAN?\nDan sa forma ki Matye in ganny ekrir ti en sirpriz pour lodyans. Bann let alfabet Zaponnen i kapab ganny ekrir swa vertikal oubyen orizontal e en kantite piblikasyon ki’n ganny enprimen, enkli nou bann piblikasyon resaman, in ganny ekrir an orizontal. Par kont, lekritir dan sa nouvo piblikasyon in ganny ekrir an vertikal avek en stil ekrir ki popiler dan bann zournal ek liv Zaponnen. Bokou lekter Zaponnen i vwar sa stil ekrir fasil pour lir. Deplis, sa bann not ki ti anler lo paz in ganny mete aprezan konman soutit pour ki bann lekter i kapab fasilman vwar bann pwen prensipal.\nDeswit bann frer ek ser Zapon ti profite pour servi sa bann nouvo laspe dan liv Matye. En ser ki dan son 80 an ti dir: “Mon’n lir Matye en kantite fwa avan sa, me sa stil ekrir an vertikal ek bann soutit in ed mwan pli byen konpran sa Sermon lo Montanny.” En zenn ser ti ekrir: “Mon ti lir liv Matye en sel tre. Mon abitye avek sa stil ekrir an orizontal me bokou Zaponnen i pli kontan sa stil ekrir an vertikal.”\nI’N GANNY FER POUR BANN ZAPONNEN\nAkoz sa sel liv Labib ti pou espesyalman satisfer bezwen bann Zaponnen? Kantmenm en kantite Zaponnen pa konn Labib byen, zot pare pour lir li. Sa versyon Levanzil Matye pou donn bann ki pa’n zanmen vwar Labib sa sans pour tyonbo e lir en porsyon sa liv sakre.\nAkoz liv Matye in ganny swazir? Pour laplipar Zaponnen sa mo “Labib” i fer zot rapel Zezi Kri. Alor liv Matye ti ganny swazir akoz i koz lo zenealozi ek nesans Zezi, son Sermon lo Montanny e son profesi konsernan bann dernyen zour, bann size ki enteres bann Zaponnen.\nBann proklanmater Rwayonm Zapon ti konmans distribye sa nouvo piblikasyon portanport e dan bann retourn vizit avek devouman. En ser ti ekrir: “Aprezan mon annan plis loportinite pour plas Parol Bondye avek bann dimoun dan teritwar. Anfet, mon ti kapab plas en kopi liv Matye sa menm zour apremidi apre sa renyon spesyal!”\nKI MANNYER DIMOUN DAN TERITWAR IN REAZIR?\nKi mannyer bann proklanmater i entrodwir liv Matye? En kantite Zaponnen i familye avek bann lekspresyon tel parey “laport etrwat,” “perl devan koson” e “pa trakas pour demen.” (Mat. 6:34; 7:6, 13) Zot etonnen pour aprann ki sa bann parol ti ganny dir par Zezi Kri. Ler zot vwar sa bann parol dan Levanzil Matye, en kantite i dir: “Mon’n toultan anvi lir Labib omwen en fwa.”\nLer bann proklanmater i retournen pour vwar en dimoun ki ti’n aksepte sa liv Matye, souvandfwa zot dir ki deswit zot ti lir sa liv swa en pe ouswa an antye. En zonm ki dan son 60 an ti dir avek en proklanmater: “Mon’n lir sa liv plizyer fwa e mon’n ganny rekonfor. Silvouple ansenny mwan plis lo Labib.”\nLiv Matye pe ganny servi dan temwannyaz an piblik. Ler zot ti pe partisip dan sa aktivite, en Temwen ti donn son ladres imel en zenn madanm ki ti aksepte liv Matye. Enn erdtan pli tar sa madanm ti anvoy en imel sa ser an dizan ki i’n lir en bout sa liv Labib e i ti anvi konn plis. I ti fer son premye letid Labib en semenn pli tar e deswit apre i ti konmans asiste renyon.\nPlis ki 1,600,000 kopi sa liv Labib—Levanzil dapre Matye in ganny anvoye par bato dan bann kongregasyon Zapon e sak mwan bann Temwen pe plas plizyer dizenn milye kopi. Dan lentrodiksyon sa edisyon nou vwar santiman bann ki’n pibliy sa liv: “Nou senserman swete ki bann ki lir sa volim pou pli apresye Labib.”


Lapolis pe raporte ki zot pe fer lanket dan en ka kot en zonm 30 an ki reste Petit Paris in ganny arete e pas ankour kot lakour in ordennen ki I reste an detansyon pou 14 zour. Sa zonm I sispekte pour servi bann fo profile lo ‘Face Book’ kot in target bann zenn fiy kot in fors zot pou anvoy bann portre pou li,e serten parti prive zot lekor e apre menase pou pibliye si zot pa azir lo son bann diferan demann ki In fer avek zot. Lapolis pe tret sa ka tre serye e serten bann lobze elektronik ki sispkete ti pe ganny servi par sa zonm in ganny sezi. Sa sispe pou re aparet devan lakour mazistra le 6 Out 2019, 8.30 bomaten.\nLapolis pe osi fer lanket dan enka kot kot en zonm in antre dan lakaz en madanm Pralen e fer en latak seksyel avek li san son konsantman. Sa lensidan ti arive Dimans le 21 Zilyet 2019, granmaten pandan ki sa madanm ti pe dormi dan son lakaz. Lapolis pa ankor aret person ziska prezan e pe demann okenn dimoun ki kapab donn lenformasyon konsernan sa lensidan pou kontakte zot lo telefonn konfidansyel 133.\nLapolis pe osi esper rezilta letopsi pou pou determin lakoz lanmor en msye 39 an ki ti ganny anmase mor andeor lakaz kot I ti pe reste dan Kan Per, Baie Ste Anne Praslin. Lapolis ti resevwar sa rapor ver 0010 hrs. Lapolis pa pe sispekte okenn ‘foul play’ pour lemoman dan sa ka lanmor sibit.


Festival Kreol: Kolok enternasyonal-Delege i analiz progre ek devlopman lalang Kreol\nSa kolok 2 zour ki pe deroul kot Lenstiti Kreol Au Cap i annan koman tenm prensipal Kiltir Kreol – Lakademi Kreol.\nSa kolok pe mark lafen bann aktivite pour komemor zibile larzan (25-an) Lenstiti Kreol.\nSe Minis pour Ledikasyon Madanm Macsuzy Mondon ki ti deklar ouver travay sa kolok yer bomaten dan en seremoni ki ti asiste par serten minis, sekreter prensipal ek lezot zofisye bann minister ek departman osi byen ki plizyer lezot envite distenge parmi Msye Serge Claire, sef komiser zil Rodrigues otononm ki isi pour sa 27enm Festival Kreol, e osi Madanm Annegret Bollée, en lengwis Alman ki’n vin Sesel espesyalman pour komemor sa zibile akoz i ti zwe en gran rol ansanm avek defen Minis Danielle de St Jorre ek Msye Guy Lionnet dan bann lannen 70 pour fer Kreol ganny en stati e vin en lalang ekri avek en lortograf e osi en premye diksyoner.\nLetan i ti swet labyenveni tou bann ki ti prezan, Minis responsab pour Tourizm ek Kiltir, Msye Alain St Ange, ti dir ki i en lafyerte pour vwar ki Semenn Kreol i toultan gard son dimansyon kot i annan son bout entelektyel ek son kote lafet.\n«I enportan pour nou pran letan pour analize ansanm sak lannen e vwar kote nou’n arive e kote nou pe ale avek nou lalang Kreol,» Msye St Ange ti fer resorti.\n«Zanmen tou Kreol pou parey me se sa diversite ki enportan e sa melanz ki egziste pour nou vwar nou lekor dan sa ki nou pe fer e kote nou pe ale,» Msye St Ange ti azoute.\nLo son kote, Minis Mondon ti fer resorti ki sa tenm limenm i montre sa lyen ant kiltir ek devlopman entelektyel.\n«Tou bann premye resers pour kodifye lortograf Kreol par egzanp in fer atraver entervyou avek bann granmoun, bann rakonter zistwar bann residevi ki kontyen bokou nou bann tradisyon oral – savedir nou kiltir,» Madanm Mondon ti dir.\nI ti dir ki ozordi bann travay literer ki pibliye an Kreol zot osi zot montre nou kiltir.\nMinis Mondon ti fer remarke ki pandan ki nou pe selebre nou bann lakonplisman fodre pa nou bliye ki stati Kreol ozordi i rezilta langazman e perseverans plizyer dimoun konmansan par sa bann pionye ki ti fer posib pour Kreol Seselwa vin en lalang ekri e aparti de la, permet li vin en lalang lansennyman, en lalang literer, en lalang fonksyonnel…\nA sa pwen Minis Mondon ti eksprim son ladmirasyon ek rekonnesans pour bon travay defen Minis Danielle de St Jorre ek Madanm Annegret Bollée osi byen ki defen Msye Guy Lionnet.\nO non gouvernman, Lenstiti Kreol ek tou pep Seselwa, Minis Mondon ti remersye Madanm Bollée pour son devouman ek kontribisyon dan devlopman lalang Kreol Seselwa.\n«Mon oule fer rapel ki sa ki zot in fer, ansanm avek lezot partener isi Sesel, byensir in permet Kreol sorti dan son leta koman en lalang oral pour vin en lalang ekri,» Madanm Mondon ti dir.\nFodre dir ki pandan sa seremoni louvertir ti osi annan en omaz a defen Minis de St Jorre e sa ti fer par Madanm Bollée ki ti profite pour retras enpe parkour lalang Kreol Seselwa ziska kot in arive ozordi e sa i enkli koman en lalang resers dan Google lo internet.\nApre sa Minis Mondon avek Msye Maurice Loustau-Lalanne, sekreter prensipal dan Minister Zafer Etranzer – sa minister ki Madanm de St Jorre ti responsab ziska son lanmor – ti devwal en plak komemoratif e en portre sa madanm dan lasal rankont Lenstiti Kreol. Sa plak i donn en pti biografi Madanm de St Jorre e eksplik son rol ek kontribisyon dan devlopman lalang Kreol Seselwa.


Mansonz ek kontradiksyon LDS\nLDS i repran 3enm trimes kot zot kontinyen pas zot letan zis koz en bann mansonz e kree en bann kontradiksyon zepise ek larogans e mank lapolites dan nou Lasanble, e tousala pe fer ki sa rezilta 15 lo 10 pe kontinyen anmenn en laginny dan Sesel. Nou sit detrwa legzanp ki ti pas sa semenn letan ki zot ti pe kestyonn minis lo tarif PUC e lo mosyon Laprantisaz Konstitisyon:\n1. Pour dir ki kot PUC i annan 200 travayer etranze (expatriates). Kan an realite i annan 35 expats e laplipar in vin lo kontra ek bann lorganizasyon ki travay an partenarya dan bann proze ek PUC. LDS in oule donn lenpresyon ki PUC pa get dan welfer son travayer.\n2. Pour donn lenpresyon ki gouvernman pe fer ekspre pour ogmant tarif kan PUC pe senpleman antreprann bokou lenvestisman ki pou fer sa lorganizasyon amelyor kalite e nivo son bann servis. Politik bonmarse lo tariff PUC in refoule e Ramkalawan loter kestyon, in kanmi.\n3. LDS, sirtou Ramkalawan i donn lenpresyon ki zot annan en problenm ek sekter prive; zot oule ki PUC i ogmant tarif sekter komersyal. Me Minis in konsey zot pou pa fer sa kontradiksyon akoz si gouverman i ogmant tarif sekter komersyal, i pou fer ki pri lavi pou ogmante. Minis Cosgrow ti sit legzanp bann dimoun ki fer biznes ‘take-away’- si tarif i ogmante, zot pou pas sa lo servis ki zot donn piblik.\n4. Rezilta 15 lo 10 pe permet Seselwa eksprim zot- dapre Wavel Woodcock. I pe koz en mansonz akoz depi 1992 avek lansman milti-parti, Seselwa in enplimant en nouvo demokrasi, e nouvo konstitisyon an 1993 pa ti fer Seselwa al egzile. Okontrer Msye René ti demann avek bann ki ti al egzile apre 1977 pour retournen e vin kontribye dan zot pei, e santi zot lib pour annan zot lapartenans politik.\n5. Non Woodcock. Ti napa en leokri parmi piblik pour demande ki ‘pas baton’ i arete. Sete LDS dan Lasanble Nasyonal ki ti oule sa pratik arete akoz zot pe mazinen ya anmenn zot pli pre avek pouvwar total. E desizyon final se Prezidan Faure ki’n pran. Woodcock i koze konmsi i dan diskotek.\n6. Bernard Georges in admet defayans Lasanble ki zot pa konn Konstitisyon sirtou ler zot ti mal aprouv minis. I ti merit al pli lwen e dir ki Ramkalawan pa konn ditou konstitisyon akoz li ki ti diriz zot pour pa vot pour sa bann kandida propoze pour vin minis.\n7. Regi, sa disan ki ou dir ti verse le 3 Oktob, ti ‘real’ ou ‘fake’? Ti annan rimer ki serten portre ti ganny ‘photoshop.’\n8. 15 lo 10 i en milestone? Petet wi. I sa peryod kot dan en Sesel modern pe annan bokou laginny. Ondire sa rezilta eleksyon ti en lenvokasyon.\n9. Lepok ‘Girls Guide’ ti napa pti ponm, Regi. Ou dir ‘Girls Scouts’ ti ede tir zenn lo semen. Ou pe koz pour ou lekor?\n10. Florry, sa mosyon lo Laprantisaz Konsititsyon par Churchill Gill in vin ansemoman akoz klerman bokou zot dan Lasanble pa konn Konstitisyon. E krwar nou, ou dernyen dimoun pour dekrir Msye René koman sa dimoun ki’n trai nou konstitisyon. Wi, i’n pardonn fot en kantite dimoun, menm dimoun ki ou konnen. Reflesir byen Madanm Onorab. Pa les ou swadizan laliberte fer ou koz tro bokou.\n11. Florry, drwa a ledikasyon, lasante, e lozman i dan premye dokiman SPUP date depi 1964. Sete SPPF ki’n anmenn tou sa drwa dan Konstitisyon akoz sete SPPF ki ti entrodwir milti-parti e lademokrasi, donk nou Konstitisyon. Nou tou nou’n benefisye ek bann prensip SPUP ki trouve dan Konstitisyon nou pei. Sansan ou pa ti pou dan Lasanble koman onorab.\n12. Lekel ki’n prodwi sa bann pti liv (konstitisyon) ki Ramkalawan pe dir i mank lartik? Eski sa onorab pa kapab koze san blanm lezot? I dir ki ti napa ‘rights’ (drwa) apre 76. Me ki ‘rights’ ki in servi pour li santi li lib pour dezasosye li avek SPUP/SPPF e donn koudmen form Parti Seselwa dan lapay galer? Ki ‘rights’ ki i servi pour li pini en Seselwa ki annan potansyel pour vin minis? Ki ‘rights’ ki i annan pour li perdi respe pour prezidan pei? Ki ‘rights’ ki i annan pour li nonm non e anbaras en lot imen parey li? Ki problenm Ramkalawan ek nou ansyen lim debout Zonm Lib? I ti merit premye pour onor sa lim, e Zonm Lib. I parey i pe get dan en laglas! Ramkalawan in dir fodre pa annan en lot koudeta. Me sa mosyon kont Prezidan Faure, eski pa i en kalite koudeta ki i oule fer? I merit espere, pa met presyon dan tou fason, esper bwat vote pour li fer son kalite sanzman ki i oule fer, si Dye i permet.\n13. Wavel, avan ler ki ou rode e dir ki ou pou vot lo mosyon pour repran sitwayennte El Materi, akoz ou pa kriy Pat Pillay ek ansyen trezorye SNP devan FPAC ?


Artis i vin ansanm pour promouvwar zot form lar\nSa aktivite, apele ‘Rankont Artis’, ti regroup mizisyen, pent, poet, akter/aktres, ekriven, danser/dansez, oter/konpoziter, parmi plizyer lezot kalite ankor.\nSa aktivite i linisyativ sef egzekitif Nac, Jimmy Savy, ki dir ki i ti vwar en nesesite pour anmenn bann diferan kalite artis ansanm e promouvwar dyalog dan en latmosfer detant e enformel.\n« Normalman, sak artis i konsantre zis lo son form lar e pour ede promouvwar lar an zeneral e pous lar pli devan ankor, ‘Rankont Artis’ in pran form. Pandan sa sware, artis i sosyalize, partaz lide e menm fer konnesans avek kanmarad, e sa i anmenn plizyer benefis, enkli fer zot kapab fer bann proze ansanm apre,» i ti dir.\nPandan sa aktivite lekipman benn ti’n ganny met anplas e nenport ki artis ti lib pour vin devan e perform en morso. Menm bann artis lar vizyel ti’n zwenn avek bann mizisyen pour jam en kou.\nSa aktivite ti’n konmans ganny organize tou le mwan, me apre ti ganny revize e aprezan i deroul tou le trwa mwan.\n«Mon mazinen ki kekfwa en zour i ava annan en landrwa kot bann artis ava kapab zwenn pli regilyerman pour en tel aktivite, e ziska prezan bann artis in byen akeir sa linisyativ. Dan le fitir nou mazinen ki bann lasosyasyon ki tonm anba nou konsey ava organiz sa aktivite e nou isi kot konsey nou ava plito pran rol fasilitater,» Msye Savy ti dir.\nPour le moman sa aktivite pa enkli bann DJs e Msye Savy pe lans en lapel avek zot pour fer zot lasosyasyon vin pli for e pour afilye zot avek konsey, pour ki zot ava kapab ganny enkli dan bann tel aktivite.\n«Pli ale, deejaying pe ganny gete konman en form lar, alors nou pe osi envit bann DJs pour vin form par nou bann aktivite,» i ti dir.


‘Kontinyen servi Sesel avek pasyon, devouman, lantouzyasm ek lafyerte’-Diskour Prezidan James A. Michel alokazyon rankont avek manm Lafors Defans ek Lapolis\nSe en responsabilite ki anmenn loner pour zot ek nou pei. Sa responsabilite i vedir ki zot in ganny sarze avek latas gardyen nou liberte ek nou demokrasi, e protekter later Sesel kont lennmi – osi byen domestik ki etranze.\nNapa keksoz ki fer mwan plis plezir, ki rann mwan pli fyer – koman zot Komandan-an-Sef – pour pas en moman avek zot ki pe egzers sa responsabilite, e ki pe fer li avek dilizans, an metan Sesel premye e avan tou.\nSelon tradisyon ki nou’n etabli, mon la avek zot ozordi – o-komansman sa nouvo lannen – pour temwanny mon latasman, respe ek lafyerte ki mon annan pour bann fanm ek zonm ki pe servi Sesel, protez e defann nou frer ek ser. Se en santiman ki lepep antye i partaze.\nLer nou zet en regar lo lannen ki fek terminen, nou konstate ki nou Lafors Defans ek Lapolis in akonpli avek sikse son misyon. Zot in akonpli li avek loner ek dinyite, souvan dan bann kondisyon difisil.\nPandan ki laplipar nou pe dormi, zot in la pour vey lo nou. Zot in la pour protez nou, defann nou souvrennte nasyonal e defann nou lentere vital koman en nasyon. Zot in la pour protez nou kont kriminalite ek bandisite de tou-d-sort. Zot in la, a-tou moman kot zot prezans ti neseser.\nZot in kontribye anver laviktwar Sesel. Ozordi, se moman apropriye pour mwan, pour nasyon antye, eksprim Lafors Defans Pep Sesel ek Lafors Lapolis nou rekonnesans.\nNou dir zot en gran mersi! Nou dir zot bravo pour travay formidab ki zot in akonpli. E nou demann zot kontinyen travay ankor plir dir e anmenn plis laviktwar pour Sesel.\nEnn mon priyorite se defans ek proteksyon nou pep, e defans lentere Sesel. I annan plizyer menas ki konfront nou ozordi. Menas ki sorti a-lenteryer pei koman a-leksteryer. Nou bezwen konbat zot avek tou nou kouraz, tou nou determinasyon e san pitye. E se la kot tou lede – Lapolis ek Larme – i annan en rol fondamantal. Zot pa an konpetisyon, me zot azir an konplemantarite.\nNou konstate – avek regre e malgre tou zefor ki’n ganny deplwaye – ki en pti group kriminel, bandi, delenkan … pe kontinyen deranz lord ek lape dan pei, menas sekirite nou sitwayen, e konpromet lavenir nou zanfan ek lazenes. Sa zanmen nou pou tolere. Nou pou kontinyen entansifye nou konba kont sa bann eleman kriminel dan nou sosyete. La, mon ti a kontan felisit NDEA pour sa travay formidab ki i pe fer. Depi son kreasyon, NDEA in responsab pour tir 100 milyon roupi drog dan nou bann kominote e aret plis ki 2000 dimoun. Zis mazin soufrans, desirir, dezas ki sa ti pou koze si nou pa ti’n entervenir a-tan!\nNou bezwen atak san pitye sa problenm drog ki pe ronz nou sosyete. Nou bezwen konbat krim ek bandisite avek determinasyon. Nou bezwen elimin bann konportman anti-sosyal ki i en laont pour nou pei. Dan sa nouvo lannen, nou bezwen transform bann valer “renesans sosyal” an realite. Nou bezwen viv sa bann valer toulezour.\nMon konnen ki Lapolis pe fer tou sa ki zot kapab pour elimin bann fleo ki pe menas nou sosyete. Me – malgre serten rezilta tre pozitif – i annan en persepsyon ki zot pa pe fer ase. Ki i mank zot parfwa en sans devwar, responsabilite ek profesyonalizm. Ki zot pa ase vizib. Ki zot pa ase rapid pour reponn a lapel detres sitwayen…\nSe a zot – e zot tousel – pour elimin sa bann persepsyon. E zot kapab fer li fasilman. Zot bezwen fer li avek konviksyon, avek lanmour e avek senserite.\nZot bezwen fer prev leadership. E zot bezwen en leadership ki motive, angaze e enspirasyonnel. Ozordi, o-komansman lannen, mon demann tou mann lafors Lapolis pour redouble zot zefor pour konbat krim, bandisite ek delenkans dan nou pei. Zot vokasyon i nob. Zot moto i nob: “Servis san lafreyer, san faver ou malis”. Swiv li fidelman. Se koumsa ki zot ava ganny ankor plis respe ek gratitid lepep Seselwa.\nKant-a mon Gouvernman, nou pou kontinyen met plis resours a zot dispozisyon pour amelyor zot koman endividi, amelyor zot lorganizasyon an zeneral, e amelyor zot performans.\nSa i pas, avan tou, atraver formasyon aprofondi e formasyon kontini. Mon met bokou lanfaz lo la akoz mon kwar se sa ki determin Lafors Lapolis koman en Lafors disiplinen, profesyonnel e enteg. Se pour sa rezon ki mon annan bokou lespwar ek konfyans dan Young Police Leaders’ Programme e dan sistenm formasyon ki Lakademi Lapolis i dispanse. Mon sezi sa lokazyon pour lans en lapel ek bann zenn pour zwenn Lafors Lapolis.\nNou pei i bezwen zot. Nouvo Sesel i apel zot!\nFodre zanmen nou oubliy rezon-det Lafors Defans Pep Sesel. Se Lafors Defans ki garan nou sekirite kont menas – direk ou endirek. Se zot garan nou bann valer koman en nasyon. Se zot garan nou laliberte. Fodre zanmen nou oubliy zot sakrifis.\nNou Lafors Defans in anmenn en konba eroik pour elwanny sa menas de nou.\nNou solda in mont lofansiv a plizyer repriz kont pirat Somalyen. Nou solda in montre zot rezilyans, zot bravour e zot profesyonalizm a sak fwa. Nou pa’n per pour asim nou responsabilite. Nou’n ranpli nou lobligasyon anver nou pep e anver drwa enternasyonal. E nou’n ranport laviktwar.\nNou – en pti pei avek resours imen e materyel limite – nou’n donn legzanp. Sesel in sorti venker! Sesel pa pou zanmen les li konkerir par lafreyer.\nNou Lafors Defans pou kontinyen zwe en rol aktif dan lager kont piratri.\nMe – e mon repete – solisyon se pa lo lanmer. Nou bezwen atak rasin problenm. Rasin problenm i Somali limenm. Tan ki lakominote enternasyonal pa demontre menm determinasyon an Somali – parey i demontre dan sitiasyon ou sirkonstans ki aranz li – tan ki Somali i reste en leta defayan, piratri ek terorizm pou kontinyen repann dan nou rezyon.\nPlis ki zanmen, nou bezwen reste vizilan. Nou bezwen prepar nou pour tou evantyalite. SPDF i dan lavangard sa konba. Pour li realiz e reisir son misyon i bezwen sipor tou Seselwa. I bezwen plis resours, plis formasyon, plis zonm ek fanm pare pour dedye zot a-servis Sesel …\nO-non tou Seselwa, mon salye sa travay egzanpler ki SPDF pe fer. Mon salye bravour, tenasite ek leksplwa an partikilye, Gard Lakot, Tazar ek Air Wing. Zot en loner pour nou pei. Nou remersye zot pour zot devouman, zot servis ek zot langazman anver lanasyon.\nMon Gouvernman pou kontinyen donn SPDF plis resours, plis lekipman ek plis fasilite. Lannen pase, nou’n ganny en nouvo baz naval. Nou’n ganny nouvo bato. Nou’n ganny nouvo avyon. Tousala in ranforsi konsiderableman nou kapasite operasyonnel ek nou kapasite entervansyon. Mon profit sa lokazyon pour eksprim mon gratitid anver nou bann partener ki’n met sa bann fasilite ek byen a nou dispozisyon. Mersi pour zot lanmitye anver nou pei! Mersi pour zot solidarite!\nMon Gouvernman pou kontinyen get dan posibilite amelyorasyon kondisyon servis. Deza, SPDF i annan en scheme of service ki garanti bann bon kondisyon travay e ki motivan. Sezi loportinite ki sa i ofer!\nAnfen, ankor enn fwa, mon oule met lanfaz lo lenportans “formasyon”. Formasyon parey Young Military Leaders’ Programme ou byen progranm formasyon dispanse par Lakademi i esansyel pour devlopman SPDF e preparasyon son bann fitir lider. Nou pou kontinyen rekrit bann zenn dan sa lafors. Lazenes se lavenir SPDF. Dan SPDF, i annan en kantite loportinite pour lavansman personnel ek devlopman profesyonnel. Mon swete ki plis zenn i swazir en karyer militer – en karyer ki nob me ki demann bokou sakrifis, disiplin ek determinasyon.\nLannen 2012 in ganny plase anba tenm “Travay Dir Pour Nou Sesel”. Dan mon mesaz Nouvel An, mon’n elabor lo sinifikasyon sa tenm. Mon’n fer sirtou resorti lenportans travay dir pour lavansman ek progre nou pei. Lavenir nou patri i depann lo travay dir, endividyel e kolektif tou son zanfan. Lanmour nou pei, nou lwayote anver Sesel e nou patriotizm i devre motiv nou pour fer ankor plis e pli byen pour nou patri.\nLafors Defans ek Lafors Lapolis i de lenstitisyon, de pilye, enportan nou sosyete.\nNou depann lo zot pour nou sekirite ek nou proteksyon. Zot fer lafyerte nou nasyon.\nTravay dir pour zot i fer parti zot routin. Zot abitye travay dir! Sa nouvo lannen i anmenn osi nouvo defi. Mon konnen ki zot pa per okenn defi, okenn lobstak ki devan zot. Mon konnen – tou Seselwa i annan konfyans – ki zot kapab sirmont nenport ki baryer ki lo zot larout. Zot pou fer li atraver travay dir. Zot pou fer li avek determinasyon ek avek kouraz. Zot pou fer li pour Nouvo Sesel.\nO-non lepep Seselwa, mon remersye zot tou pour zot travay dir pandan sa lannen ki fek fini. Mon eksprim zot nou gratitid pour zot langazman, zot devouman ek zot sakrifis anver lanasyon. Nou fyer zot akonplisman. Mon remersye osi zot fanmiy ki la pour soutenir zot dan zot latas difisil, me nob.\nO-komansman sa nouvo lannen, mon swete ki zot kontinyen servi Sesel avek pasyon, devouman, lantouzyasm ek lafyerte – santiman ki mwan, zot Komandan-an-Sef mon partaze. Mon swete ki, ansanm, nou travay ankor pli dir pour nou realiz nou vizyon pour en Nouvo Sesel. Mon kont lo zot. Sesel i kont lo zot.\nMon swet tou manm Lafors Defans ek Lafors Lapolis – ensi ki zot fanmiy – en bonn e erez ane.


Ki mannyer bann sirveyan rezyonal i ed bann kongregasyon Temwen Zeova?\nLekritir Grek Kretyen i souvan mansyonn Barnabas ek zapot Pol. Sa bann zonm ti bann sirveyan ki ti vwayaze pour vizit bann kongregasyon dan premye syek. Akoz? Parski zot ti vreman enterese avek byennet zot bann frer ek ser spirityel. Pol ti dir ki i ti oule “retournen, pour vizit bann frer” pour vwar konman zot ete. I ti pare pour vwayaz plizyer santenn kilomet pour li al ankouraz zot. (Akt 15:36) Sanmenm sa ki bann sirveyan dan nou lepok i anvi fer.\nZot vizit nou pour ankouraz nou. Sak sirveyan rezyonal i vizit en rezyon, setadir, en group apepre 20 kongregasyon enn deryer lot e i pas en semenn avek sak kongregasyon de fwa par an. Leksperyans sa bann frer ek zot madanm, si zot marye, i kapab ankouraz nou en kantite. Zot aprann konn tou dimoun, ki swa zenn ouswa aze e zot kontan pour akonpanny nou dan predikasyon e dan bann letid Labib ki nou annan. Sa bann sirveyan ek bann ansyen dan kongregasyon i vizit bann frer ek ser pour fortifye zot e zot fer bann diskour ankourazan dan bann renyon ek lasanble.—Akt 15:35.\nZot enterese avek tou dimoun. Bann sirveyan rezyonal i vreman enterese avek spirityalite bann manm kongregasyon. Zot zwenn avek bann ansyen ek asistan ministeryel pour get progre kongregasyon e donn zot bann konsey pour pli byen desarz zot responsabilite. Zot ed bann pionye pour reisi dan zot minister. Zot fer konnesans avek bann nouvo e gete ki mannyer zot pe progrese. Zot tou zot bann “kanmarad travay” ki pe servi nou. (2 Korentyen 8:23) Nou devret imit zot lafwa ek zot devosyon pour Bondye.—Ebre 13:7.\nAkoz bann sirveyan rezyonal i vizit bann kongregasyon?\nKi mannyer nou kapab benefisye avek zot vizit?\nLo ou kalandriye, mark dat prosen vizit sirveyan rezyonal dan kongregasyon pour ki ou pa mank son bann diskour kot Lasal Rwayonm. Si ou ti a kontan ki li oubyen son madanm i asiste ou letid sa semenn pour ou konn zot pli byen, les ou ansenyan konnen.\nTou le-z-an, nou zwenn ansanm pour bann levennman spesyal, ki mannyer ou kapab benefisye avek sa bann rasanbleman?


Pol an Ronm | Zistwar Labib\nPol an Ronm\nOU VWAR sa lasenn otour lanmen Pol. Get sa solda Romen pe vey li. La, Pol i en prizonnyen an Ronm. I pe espere ziska ki Sezar i deside ki pour fer avek li. Kantmenm i en prizonnyen, bann dimoun ti ganny permisyon pour vizit li.\nTrwa zour apre ki Pol ti’n ariv an Ronm i ti ekrir bann sef Zwif pour vin vizit li. En kantite Zwif an Ronm ti vini. Pol ti koz avek zot lo Zezi ek rwayonm Bondye. Serten ti krwar e vin Kretyen, me lezot pa ti krwar.\nPol ti osi koz avek diferan solda ki ti vin vey li. Pour sa de zan ki i ti’n ganny garde konman en prizonnyen, Pol ti koz avek tou dimoun ki i ti kapab. Rezilta, se ki menm fanmiy Sezar ti antann sa bon nouvel lo rwayonm, e serten parmi zot ti vin Kretyen.\nMe lekel sa viziter ki la pe ekrir lo latab? Eski ou kapab devinen? Wi, se Timote. Timote osi ti dan prizon akoz i ti koz lo Rwayonm, me aprezan i lib. I’n vin la pour ed Pol. Eski ou konnen ki Timote pe ekrir? Annou vwar.\nEski ou mazin sa de lavil Filip ek Efez dan Zistwar 110? Pol ti ede pour konmans kongregasyon Kretyen dan sa de lavil. Aprezan, letan ki i ti dan prizon, Pol ti ekrir sa bann Kretyen. Sa bann let i dan Labib, e zot apel Efezyen ek Filipyen. Pol ti pe dir Timote ki pour dir avek zot bann zanmi Kretyen an Filip.\nBann Filipyen ti’n azir byen avek Pol. Zot ti’n anvoy en kado pour li la dan prizon, e alor Pol ti pe remersye zot pour sa kado. Epafrodit ti’n vin anmenn sa kado. Me Epafrodit ti tonm malad e i ti pros pour mor. Apre i ti byen ankor e i ti pare pour al kot li. I ti pou anmenn sa let ki sorti kot Pol ek Timote avek li kan i retourn Filip.\nLetan ki i ti dan prizon, Pol ti ekrir de lezot let ki nou annan dan Labib. Enn ti pour bann Kretyen ki ti pe reste dan lavil Kolos. Eski ou konnen konman i apele? Kolosyen. Lot ti en let personnel pour en zanmi pros ki ti apel Filemon ki ti osi reste Kolos. Sa let ti konsern serviter Filemon, Onezim.\nOnezim ti sov Filemon e al an Ronm. Onezim ti tande ki Pol ti dan prizon an Ronm. I ti vizit Pol, e Pol ti koz avek li. Deswit Onezim osi ti vin en Kretyen. Aprezan, Onezim ti regrete ki i ti’n sove. Eski ou konnen ki Pol ti ekrir dan sa let pour Filemon?\nPol ti demann Filemon pour pardonn Onezim. ‘Mon pe fer li retourn kot ou,’ Pol ti ekrir. ‘Me aprezan i pa zis ou serviter. Me i en bon frer Kretyen.’ Kan Onezim ti retourn an Kolos i ti anmenn avek li sa de let, enn pour bann Kolosyen e lot pour Filemon. Filemon ti vreman kontan pour aprann ki son serviter in vin en Kretyen.\nKan Pol ti ekrir bann Filipyen ek Filemon, i ti annan bann bon nouvel. ‘Mon pe anvoy Timote kot zot,’ Pol ti dir avek bann Filipyen. ‘Me mwan osi mon pou vizit zot tre byento.’ E avek Filemon i ti dir: ‘Prepar en plas pour mwan reste.’\nKan Pol ti ganny large i ti vizit son bann frer ek ser Kretyen dan plizyer landrwa. Me plitar, Pol ti ganny met ankor dan prizon an Ronm. Safwasi i ti konnen ki i ti pou ganny touye. Alor i ti ekrir Timote e demann li pour vin vitman. ‘Mon’n reste fidel avek Bondye,’ Pol ti ekrir, ‘e Bondye pou rekonpans mwan.’ Detrwa lannen plitar apre ki Pol ti ganny touye, Zerizalenm ti ganny detrir ankor, safwasi par bann Romen.\nMe i annan plis keksoz ankor dan Labib. Zeova Bondye ti fer zapot Zan ekrir son bann dernyen liv, enkli liv Revelasyon. Sa liv Labib i koz lo lavenir. Annou vwar ki pou arive dan lavenir.\nAkt 28:16-31; Filipyen 1:13; 2:19-30; 4:18-23; Ebre 13:23; Filemon 1-25; Kolosyen 4:7-9; 2 Timote 4:7-9.


Seselwa siport Lafors Lapolis Sesel\nPa tou dimoun ki pou alez ek sa nouvo lapros travay Lafors Lapolis Sesel. Me i pou domaz. Nou pa kapab akoz nou kontan bwar nou lakol dan diferan landrwa dan Viktorya ki nou krwar ki nou pe ganny pini. Pa akoz nou pa’n met seatbelt ki nou krwar ki nou pe ganny pini. Non.\nNoule en lafors lapolis ki travay e protez nou koman en pep. Noule en lafors ki serye, disiplinen e profesyonnel. Zot pe fer sa premye pa dan sa direksyon, dan en moman ki i normal pour rekonmanse. I pa vedir ki lapolis in fel me i vedir ki i toultan ariv en loportinite pour konmans en nouvo sitiasyon ki ale ek en letan ki relevan.\nZis semenn pase, ti annan en lenpresyon ki i annan lensertitid dan pei kot i konsern krim. La i nou sans pour les lapolis pran kontrol sa sitiasyon. Zot pa pe desann dan semen pour vin lager ek personn. Zot pe azir proaktiv. Zot pe anpes krim. Zot pe detekte olye zis reakte.\nPa tou dimoun dan sa pei ki kontan lord ek disiplin. I annan ki dormi e swete ler zot leve tya ava annan dezord anvil. Zot viv lo sa bann sitiasyon. I annan ki swete war krim ogmante. Plis lakaz ganny kase e vole. Zot met politik o sant tou keksoz, e bliye ki nou tou Seselwa nou viv dan sa pei. Nou en gran fanmiy Seselwa. Ler viziter i get nou, zot war en pep diferan ras ki viv byen ansanm dan larmoni. Zot pa war rouz, ble, ver e ni zonn. Annou aret tonm dan lenbesilite politik e les lotorite fer zot travay pour nou koman en pep, pour nou sosyete. Se nou zanfan ki pou benefisye ek en sosyete pli annord e disiplinen.


Bann aksyon premye 100 Zour manda Prezidan James Michel- Diskour par Vis Prezidan Danny Faure devan Lasanble Nasyonal | Ministry of Youth Sports & Culture\nHome - National Highlights - Bann aksyon premye 100 Zour manda Prezidan James Michel- Diskour par Vis Prezidan Danny Faure devan Lasanble Nasyonal\nEn lakour spesyal pou ganny etablir pou dil zis ek lofans drog. Lamannman dan lalwa pour donn zidisyer diskresyon pou pas santans lo bann kin ganny arete lo posesyon drog. Amannman lalwa ki permet tretman bann adik anba sipervizyon medikal e progranm reabilitasyon.\nPropozisyon pou kree en striktir rezyonnal dan Komisyon Losean Endyen pour kolekte lentelizans, kordinasyon e loperasyon kont bann rezo organize pou trafik drog.\nPeyman gratwite e konpansasyon bann ansyen manm lafors. 710 ansyen manm lafors in ganny peye zot gratite. I annan 98 ka zeritye ki pe ganny egzaminen avek bi finaliz sa prose pour peyman.\nPeyman ex-gratia pour bann ansyen “servicemen” RFA. 196 dan 202 ex-servicemen in ganny zot peyman. Anplis ki sa 202 ex-servicemen, i annan lezot ka kinn ganny anrezistre pou konsiderasyon Minister Finans.\nLogmantasyon gratwite dan servis piblik. Sa mezir pe ganny enplimante.\nLenplimantasyon progranm “Mon Premye Travay”. Sa nouvo program in demare e aparti lafen fevriye, 18 lakonpannyen Sekter Prive in ganny ranbourse pour lanplwa 71 zenn anba sa progranm.\nAlawanns lakaz pour bann graduates pour prolonze pour vinn 5 an olye 3 an, e zot allowans pour ogmante. Sa de mezir pe ganny enplimante. Alawanns i aprezan 4,000 roupi e sa in pran lefe aparti Zanvye sa lannen. Ziska le 28 mars i annan 132 graduates ki pe benefisye anba sa skim.\nEtidyan seselwa ki dan lekol pos segonder prive ava ganny menm allowans ki bann etidyan ki dan lekol leta. Sa mezir pe ganny enplimante.\nLaptop skim pou ganny agrandi pou enkli etidyan S4. Sa mezir pe ganny enplimante e ziska prezan 92 etidyan S4 pe benfisye.\nAkse gratwit pour tou Seslwa kin ganny en referans avek en dokter prive pour en servis spesyalize dan sekter gouvernman.\nEnplimantasyon en skim pour lenstalasyon bann pano soler pour bann lakaz. Sa skim in demare e ziska prezan i annan 15 lakaz kot lenstalasyon in ganny konplete.\nSaler trezyenm mwan pour bann travayer Sekter Piblik. Sa in ganny konplete.\nEnplimantasyon progranm loan pour nou sitwayen ki annan 63an e plis pour repar zot lakaz a en to lentere Zero poursan. Sa in ganny konplete e pe ganny administre par HFC. An plis ki sa, Gouvernman pe donn en sibvansyon 25% lo tou lón ki pansyoner i pran anba sa scheme.\nSaler maksimonm pou ganny en loan lakaz kot HFC pour ganny ogmante pour vinn 30,000 roupi par mwan. Sa mezir pe ganny enplimante par HFC.\nSaler maksimonm pou ganny en Home Improvement Loan, osi konni koman “HIL”, pour ganny ogmante pour vin 15,000 roupi. Sa mezir pe ganny enplimante par HFC.\nLogmantasyon loan maksimonm pour lakaz pour vin 850,000 roupi. Sa mezir pe ganny enplimante par HFC.\nLogmantasyon pansyon. Sa in ganny konplete pou sorti 3,100 roupi pour vinn 3,600 roupi. An plis ki sa, an avril sa lannen, i pou ganny ogmante ankor pour vinn 5,050 roupi, an linny avek logmantasyon dan saler minimonm nasyonal.\nPrevious: HUNT DELTEL & SPEEDY’S YACHT MANAGEMENT JOIN FORCES TO MAKE THE CASE FOR BETTER UNDERSTANDING OF SUPER YACHT BUSINESS FOR SEYCHELLES\nNext: Through the mists of History….